2. БАҚАРА СУРАСИ, 222–223 ОЯТЛАР\nوَيَسۡ‍َٔلُونَكَ عَنِ ٱلۡمَحِيضِۖ قُلۡ هُوَ أَذٗى فَٱعۡتَزِلُواْ ٱلنِّسَآءَ فِي ٱلۡمَحِيضِ وَلَا تَقۡرَبُوهُنَّ حَتَّىٰ يَطۡهُرۡنَۖ فَإِذَا تَطَهَّرۡنَ فَأۡتُوهُنَّ مِنۡ حَيۡثُ أَمَرَكُمُ ٱللَّهُۚ إِنَّ ٱللَّهَ يُحِبُّ ٱلتَّوَّٰبِينَ وَيُحِبُّ ٱلۡمُتَطَهِّرِينَ٢٢٢\n222. Ҳайз ҳақида сўрашса, "У нохуш нарсадир", денг. Ҳайз пайтида хотинларингдан четланинглар, покланмагунларича уларга яқинлашманглар. Покланишса, Аллоҳ буюрган тарафдан уларга келинглар. Аллоҳ ҳақиқатан тавба қилувчиларни севади, ўзини пок тутувчиларни севади.\nБалоғатга етган қиз ёки аёлнинг ҳар ойда одат бўйича кўрадиган қони "ҳайз" дейилади. Ҳайзнинг оз муддати уч кеча-кундуз, кўпи эса ўн кеча-кундуз, бундан ортиқ муддатда ҳам қон келаверса, у ҳайз эмас, истиҳоза (касаллик) қони ҳисобланади. Ҳайз кўраётган аёлга намоз ўқиш, рўза тутиш, Байтуллоҳни тавоф қилиш, жинсий алоқа қилиш, масжидга кириш, Қуръон ўқиш, Қуръонни ёки оят ёзилган қоғозларни ушлаш қатъиян ман этилади, аммо Қуръон эшитиши мумкин. Ана шу ҳукмга кўра, ҳайз кўрган аёлга то у покланмагунича яқинлашилмайди, яъни жинсий алоқа қилинмайди. Бу гуноҳнинг нақадар жирканчлиги ҳақида Пайғамбаримиз алайҳиссаломдан шундай ҳадис бор: "Ким аёлига ҳайз пайтида ёки унинг орқа йўлига яқинлик қилса ҳамда фолбинга борса, Муҳаммадга нозил қилинган нарсага (яъни, динга) кофир бўлибди" (Термизий ривояти). Ҳайздан покланганларидан кейин Аллоҳ буюрган тарафдан яқинлик қилинаверади. Ким билмаган ҳолида аёлига ҳайз ҳолида яқинлик қилиб қўйган бўлса, истиғфор айтиб, астойдил тавба қилиши лозим, чунки Аллоҳ тавба қилувчиларни ҳам, ўзини пок тутувчиларни ҳам яхши кўради. Аммо қасддан, нафсига қул бўлиб аёлига ҳайз ҳолида қўшилган бўлса, баъзи илм аҳллари сўзига кўра, унга каффорат (бадал) вожиб бўлади. Бу ҳолда икки тарафнинг ўзаро рози бўлишлари ҳам бу ҳаром ишни ҳалолга айлантира олмайди. Каффоратнинг миқдори бир динор, яъни 4,25 грамм тиллага тенгдир. Олдин бу ишни содир қилганлар Аллоҳга астойдил тавба қилишсин, чунки Расулуллоҳ соллаллоҳу алайҳи васаллам: "Гуноҳларидан холис тавба қилган киши ҳеч бир гуноҳ қилмаган киши кабидир", дея марҳамат этганлар (Муслим ривояти). Ҳадисларда келишича: "Аллоҳ таоло покдир ва покликни яхши кўради" (Термизий ривояти); "Поклик-тозалик имоннинг ярмидир" (Муслим ривояти).\nنِسَآؤُكُمۡ حَرۡثٞ لَّكُمۡ فَأۡتُواْ حَرۡثَكُمۡ أَنَّىٰ شِئۡتُمۡۖ وَقَدِّمُواْ لِأَنفُسِكُمۡۚ وَٱتَّقُواْ ٱللَّهَ وَٱعۡلَمُوٓاْ أَنَّكُم مُّلَٰقُوهُۗ وَبَشِّرِ ٱلۡمُؤۡمِنِينَ٢٢٣\n223. Хотинлар экинзорларингиздир, шундай экан, экинзорингизга хоҳлаган томонидан келаверинглар ва ўзларингиз учун (савобли) ишларни тақдим этинглар. Аллоҳдан қўрқинглар, билингларки, Унга албатта йўлиқасизлар. (Эй Муҳаммад), мўминларга бундан хушхабар беринг.\nХотинлар билан яқинлашиш чоғида фақат нафс роҳати эмас, балки яхши, солиҳ фарзандлар ҳам ният қилиниши лозим. Бу эса мўминларга вужуд лаззатланиши чўққисига чиққанида ҳам ахлоқий ва маънавий ҳолатларни эсдан чиқармасликни эслатмоқда. Хотинлар билан хоҳлаган пайтда, фақат ижозат берилган тарафдан яқинлашиш зарурлиги уқтирилмоқда. Мусулмон киши никоҳидаги аёлга ҳайз ва нифос (янги кўз ёригандаги қон келиши) ҳолатидан ташқари барча ҳолатларда яқинлик қилаверади. Фақат Аллоҳ тақиқлаган чегаралардан ўтмаслик шарти билан. Аллоҳ аёлларга орқа тарафдан яқинлик қилишни ман этган, чунки жинсий алоқадан мурод, шаҳватни қондириш ва насл қолдириш бўлиши керак. Бу тақиқларни бузмоқчи бўлганлар Аллоҳдан қўрқишсин, чунки ҳар бир инсон охират дунёсида Парвардигорига албатта йўлиқади ва қилмишлари учун тўла ҳисоб беради. Ибн Умар розияллоҳу анҳумо: "Хотинлар экинзорларингиздир, шундай экан, экинзорингизга хоҳлаган томонидан келаверинглар" деган оятга "Аёлларнинг фақат олдига яқинлик қилинглар" деб маъно берган. Жобир розияллоҳу анҳу бундай деган: "Яҳудийлар: "Агар аёлнинг орқа тарафидан олдига яқинлик қилинса, туғиладиган бола ғилай бўлади", дейишарди. Шунинг учун юқорида зикр этилган оят нозил бўлди" (Бухорий ривояти).\nДругие материалы в этой категории: « 2. БАҚАРА СУРАСИ, 220–221 ОЯТЛАР\t2. БАҚАРА СУРАСИ, 224–225 ОЯТЛАР »


Жорий йилнинг 22 май куни Иорданиянинг Амман шаҳрида таэквондо WT бўйича Осиё қитъаси учун йўлланма берувчи сўнгги лицензион турнирнинг биринчи кунги баҳслари якунига етди. Қувонарлиси, унда Ўзбекистон спорт оламида янги саҳифа очган терма жамоамиз аъзоларидан аёллар ўртасида Нигора Турсунқулова -67 кг, эркаклар ўртасида Улуғбек Рашитов -68 кг вазн тоифасида Токио-2020 Олимпиадасига йўлланмани қўлга киритишди.\nЭслатиб ўтамиз, Улуғбек Рашидов Ўзбекистон Миллий университети Таэквондо ва спорт фаолияти факультети 20/105 гурух талабаси. Иорданияда осиёлик таэквондочилар учун лицензион турнирнинг дастлабки босқичида 19 ёшли талабамиз мўғулистонлик Натсагдорож Ачиткхууни мағлуб этди. Сўнг Рашитов филиппинлик Арвен Алкантарани таслим қилди. Шунингдек, ярим финалда Улуғбек Рашитов қозоғистонлик Кайрат Саримсаковга қарши даянга чиқиб ғалаба қозонди. Токио-2020 Олимпия ўйинлари йўлланмасини қўлга киритгани университетимизнинг 103 йиллик ёшига муносиб совға бўлди. Эътибор берсангиз ёшларимиз Олимпиададан ҳеч қачон медалсиз қайтмаган.\nТурнир жараёнида Нигора Турсунқулова Токио-2020 лицензияси учун қатарлик Марам Фатнассига қарши баҳс олиб борди. Ҳамюртимиз жангни тўлиқ назоратида ўтказди ва якунда ғалаба қозониб, финалга чиқди. Мусобақада 1-3-ўринларни қўлга киритган спортчилар Олимпия ўйинлари йўлланмасига эга чиқишарди. Камида кумуш медални нақд қилган Нигора Токио-2020 лицензиясини ҳам қўлга киритди.Эслатиб ўтамиз, Нигора Турсунқулова ўз фаолиятида иккинчи бор Олимпия ўйинларига йўлланмани қўлга киритмоқда. У 17 ёшида Рио-2016 Олимпиадасида ҳам иштирок этган.\nДарвоқе, Ўзбекистон таэквондо WT ассоциацияси мазкур лицензион мусобақада камида 2та йўлланма қўлга киритилишини ваъда қилишган эди ва улар бу вазифани шараф билан уддалашди. Ушбу Шу тариқа ёш таэквондочилар ўзларининг чиройли ғалабалари билан Янги Ўзбекистон номини янада улуғлашди.Ушбу ғалаба билан 19 ёшли талабамиз Улуғбек Рашитовни ва бутун Ўзбекистон халқини табриклаймиз! Янги Ўзбекистон, янги ғалабалар!


Марҳум талабанинг оиласи президентга очиқ хат ёзди - BBC News O'zbek\n2014 йилнинг 2 октябр куни Сирдарёда пахта теримида пайти калтаклаб ўлдирилган Гулистон Университети талабаси Шамсиддин Бобосаидовнинг оила аъзолари унинг қотиллари жазоланишига умид билан Ўзбекистон Президенти Ислом Каримов номига очиқ хат ёзишган.\nШамсиддин Бобосаидов ишининг тафсилотлари билан танишган тошкентлик мустақил журналист Абдураҳмон Ташановнинг сўзларига кўра, Сирдарё вилояти Оқолтин тумани прокуратураси қотиллик бўйича жиноятни ёпди-ёпди қилишга уринаётгани сабабли марҳумнинг яқинлари мамлакат президентига мурожаат этишмоқда.\nБундан олдин Бобосаидовлар туман прокуратураси, Миллий хавфсизлик қўмитаси, Ички Ишлар вазирлиги, Республика Бош Прокуратурасига ишни қайта кўриб чиқишни сўрашган.\nБироқ, дастлабки экспертиза хулосалари, гувоҳларнинг кўрсатмалари бўлганига қарамасдан, прокуратура ишни қотиллик бўйича қайта қўзғашни истамаяпти. Янгидан ўтказилган экспертиза эса "Шамсиддин Бобосаидов қайд қилиш чоғида тили тиқилиб вафот этган", дея хулоса берган.\nСирдарё вилоятининг Боёвут туманидан бўлган 19 ёшли Шамсиддин Бобосаидов пахтада бир неча киши томонидан қаттиқ калтакланиши натижасида ҳаётдан кўз юмган.\n"Агар қотиллик пахта даласида содир бўлмаганида жиноятни қилганлар аллақачон жазосини олган бўларди. Лекин иш бевосита пахта сиёсатига боғлиқлиги сабабли уни ёпишга ҳаракат қилинмоқда",-дейди Абдураҳмон Ташанов.\nОчиқ хатда айтилишича, қотилликка гувоҳ бўлган талабалардан ёлғон кўрсатмалар ёзиб олинган, қотиллик зўр бериб яширишга уриниляпти.\nМазкур қотиллик бўйича жиноят ишини Республика Бош Прокуратурасига топширишга кўрсатма беришингизни сўраймиз, дейилади президентга ёзилган хатда.\nЎзбекистон фуқаролари бундан илгари ҳам муаммоларини ечишда ёрдам беришни сўраб мамлакат президентига хат билан чиқишган.\n"Бизнинг кузатишимизча, президентга мурожаат қилингандан сўнг нисбатан 10-20 фоиз ҳолларда, масалан, ҳар ўнтадан битта ё иккитаси раҳбарлар томонидан ўрганилиб, жойларга юборилган ҳоллар бўлган", деб айтади Абдураҳмон Ташанов.


* Пойтахтимизда “Ягонасан, муқаддас Ватаним, севги ва садоқатим сенга бахшида, гўзал Ўзбекистоним!” номли услубий қўлланманинг мазмун-моҳиятига бағишланган матбуот анжумани ўтказилди.\nМиллий ғоя ва мафкура илмий-амалий маркази томонидан ташкил этилган тадбирда профессор-ўқитувчилар, маънавият тарғиботчилари, талаба-ёшлар иштирок этди.\n* Ўзбекистон Касаба уюшмалари Федерацияси Кенгашида турли соҳаларда меҳнат қилаётган фаол ва ташаббускор ходимларни “Эҳтиром нишони” белгиси билан тақдирлаш маросими бўлиб ўтди. Ушбу нишон билан ўзининг фидокорона меҳнати орқали мамлакатимиз тараққиётига муносиб ҳисса қўшаётган, фаоллик ва жонбозлик кўрсатаётган, ижтимоий шериклик асосида аҳолининг ижтимоий-иқтисодий манфаатлари ва меҳнат ҳуқуқларини ҳимоя қилишда юқори натижаларга эришаётган турли соҳа вакиллари тақдирланади.\n* Самарқандда меҳнат миграцияси туфайли хорижда бўлиб қайтган фуқаролар, ҳарбийларнинг оила аъзолари ва аҳолининг ижтимоий муҳофазага муҳтож қатлами вакиллари учун махсус бўш иш ўринлари ярмаркаси ташкил қилинди. Унда 64 корхона ҳамда ташкилот 800 га яқин бўш иш ўринлари билан қатнашди.\n* Алишер Навоий номидаги Ўзбекистон Миллий кутубхонасида “Очиқ эшиклар” ҳафталиги давом этмоқда. Ҳафталикда кутубхона бўйлаб танишув саёҳатлари уюштирилиб, мавжуд каталог ва картотекалардан (электрон, алифбо ҳамда системали) фойдаланиш тартиби, онлайн хорижий илмий-таълимий маълумотлар базаси имкониятлари, кутубхона Киномарказининг фондидан ўрин олган бадиий ва ҳужжатли фильмлар намойиш этилмоқда.\nМазкур рукндаги бошқа мақолалар: « Улуғ аждодларга муносиб бўламиз!\tБебаҳо маънавий бойлик ва ёшлар масъулияти »


Арсенсиз "Арсенал"?! / CHAMPIONAT.asia\n26 мар 19:18\nВенгернинг “Арсенал”и яна очко йўқотди. Чемпионат грандларигоа қарши ўйинларда йирик ҳисобда мағлуб бўлишни анъанага айлантириб олган “тўпчилар”, элитада жон сақлаш учун курашаётган жамоаларга билан учрашувларда ҳам очко йўқотиб туришни канда қилмаяпти.\n“Канонирлар” АПЛнинг 32-тури олдидан чемпионлик учун пойгадан деярли чиқиб кетиб улгуришди. “Челси” билан орадаги фарқ олтита. “Сити” яна бир қолдирилган ўйинини ғалаба билан якунласа (бошқача бўлмаса ҳам керак) орадаги фарқ 9тага етади. Кейинги турда эса Арсен амаки ва унинг шогирдлари айнан “шаҳарликлар”га қарши майдонга тушади. Та-даам! Ва мана шу ўйинда ҳаммаси бир ёқлик бўлади.\n“Суонси”га қарши ўйинни кўриб, жамоада ўзгаришлар қилиш вақти етмадими, деган фикр яна мияда айлана бошлади... Бугун инглиз матбуоти, рус сайтларидаги “Арсенал” ҳақида ёзадиган блоглар, муаллифларни ўқиб, жуда кўпчилик ушбу савол атрофида мулоҳаза юритаётганини сезиш қийин эмас.\nСешанба куни британ нашрлари “Арсенал” Венгерга ўринбосар қидиришни бошлагани ҳақида хабарлар тарқалди. Бу сенсацион воқелик! Чунки француз мураббийи 1996 йилда Лондон жамоасини қабул қилиб олганидан буён, қандай натижалар қайд этилмасин, неча йиллар совринсиз ўтиб кетмасин, Арсен Венгерга ўринбосар излаш ҳақида хабарлар деярли чиқмаган.\nҲар қандай ҳолатда ҳам унга ишонч билдирилишда давом этилган. Албатта, бу хабарнинг чиқиши Венгер истефо беради дегани эмас. Лекин унинг амалдаги шартномаси ёзда ниҳоясига етади. Янги шартнома эса ҳали имзоланмаган. Имзолашга эса шошилишмаяпти. Масала, кўп эҳтимол билан, мавсум якунига етгач ҳал этилади.\n“Проффессор” лақабли мураббийнинг ўзи ҳам шартноманинг узайтирилиши жамоанинг мавсум ниҳоясидаги натижаларига боғлиқ бўлишини айтиб ўтди. У масъулиятдан қочмаяпти ва муваффақитсизклар учун жавоб беришга тайёр. Бошақа томондан, раҳбарият ҳам совринсиз мавсумлар учун мухлислар томонидан билдирилаётган норозиликларга эътиборсиз қололмайди ва босимни яхши ҳис этиб турибди.\nҲар мавсум олдидан янги мақсадлар, яхши ниятлар, совринлардан умид... Лекин натижа эса йўқ. Натижа эса кутилганидек эмас. Клуб музейдаги янги совринлар учун ажратилган жойлар эса бўш.\nБу сафар улар Ўзилнинг шов-шувли трансфери, ажойиб ўтказилган биринчи давра билан яна мухлисларни умидлантирди. Лекин ҳозирги вақтга келиб “Арсенал”да фақатгина Англия Кубоги ғолиблиги учун имкониятлар сақланиб қолган холос. Жаҳон футболидаги энг қадимий турнирда “канонир”лардан ташқари “Уиган”, “Халл Сити” ва “Шеффилд” клублари қолди. Ютса бўладиган, АПЛ гранди ютиши ҳам керак бўлган рақиблар. Кўпчилик инглиз журналистлари фикрича, айнан мана шу турнир мураббийнинг жамоадаги тақдирини белгилаб беради.\nАгар Арсен шу совринни ҳам қўлга кирита олмаса, иш шартнома узайтирилишигача бормаслиги мумкин.\nХўш, Венгер жамоадан кетадиган бўлса, унинг ўрнини ким эгаллаши мумкин? Ишсиз юрганлар орасида топ-мураббийлар қолмади ҳисоб. Ўртамёна мураббийлар билан эса “Арсенал”нинг доимий равишда Чемпионлар Лигасига йўлланма берувчи ўринларда юра оладиган даражасини ҳам хавф остига қўйиши мумкин. Бу нуқтаи назардан Венгернинг ўзи беназир.\nАнглия Оммавий Ахборот воситаларида французга ўринбосар бўлиши мумкин бўлган бир неча номлар тилга олиняпти. Улар қаторида Роберто Мартинес (“Эвертон”), Юрген Клопп (“Боруссия”) ва Бренден Рожерс (“Ливерпуль”) каби мутахассислар бор. Аммо...\nМартинес варианти – катта таваккалчилик. Клопп ва Рожерс шундоқ ҳам энг юқори мақсадларни ўз олдига қўядиган, кучли жамоаларни бошқаришади ва ўз ишини ташлаб, “Арсенал”га ўтиб кетишига ишониш қийин.\nЯна бир номзод сифатида Венгернинг ёрдамчиси Стив Боулд кўрсатиляпти. Аммо олдинга бир қадам ташлаш мақсадида 18 йилдан буён жамоада фаолият юритаётган бош мураббийни олиб ташлаб, унинг ўрнига ёрдамчисини қўйиш кўп ҳам мантиққа тўғри келадиган ишмас ва шундай қилинса бу қарор ўзини мутлақо оқламаслик эҳтимоли юқори.\nМасаланинг яна бир томони, 18 йиллик фаолияти давомида Венгер клубнинг деярли барча бўғинларидаги жараёнларда иштирок этиб келади. У академия фаолияти билан боғлиқ кўп масалаларни ҳал этади. Клуб баъзасидаги ташкилий ишларга ҳам бош-қош бўлади. У трансфер стратегиясини белгилаб беради ва янги футболчиларни ўзи танлайди.\nМухлислар ҳар қанча норози бўлмасин, ҳар қанча мавсумлар совринсиз ўтмасин, Арсен ва “Арсенал”нинг хайлашиши осон бўлмайди. Клубда ҳамма унинг кетиши олдинга қадам ташлашни таъминлаб бермаслиги мумкинлиги билан бир қаторда, ҳозирги даража ҳам пасайиб кетиши мумкинлигини яхши тушуниб туришибди. Топ-мураббий топиш борган сари қийинлашиб бормоқда. Бутун бошли механизм бир инсонга боғланиб қолган ҳолатда эса хавф икки баробар юқори бўлади. Дэвид Мойес мисоли лондонликлар раҳбариятини яна бир ўйлаб кўришга мажбур қилиши аниқ.\nУмуман олганда, агар “Арсенал” Англия Кубоги соҳибига айлана олса, ҳамма хурсанд бўлиши, кўп муаммолар ҳал бўлиб кетиши мумкин. Мухлислар совринсизликдан ортиқ нолимайдилар. Раҳбарият Венгер ўрнига номзод қидириб, катта таваккалчиликка йўл қўймайдилар ва Венгерга ишонч билдирилиб, шартнома узайтирилади... Балки.


07:22 22 Сентябр 2020\n15:51 26.07.2019 (Янгиланган 15:53 26.07.2019) Ҳавола олиш\nПрезидент Оқдарё туманидаги Pure milk Oqdaryo фермер хўжалиги даласида бўлиб, миришкорлар билан суҳбатлашди.\nТОШКЕНТ, 26 июл — Sputnik. Шавкат Мирзиёев Самарқандга ташрифи давомида Оқдарё туманидаги Pure milk Oqdaryo фермер хўжалиги даласида бўлиб, миришкорлар билан суҳбатлашди. Бу ҳақда давлат раҳбари матбуот хизмати хабар қилди.\n“Қандай қилиб одамларнинг даромадини оширамиз, деган савол мени ҳар куни қийнайди. Бунинг учун ҳар бир ҳудуд, ҳар бир соҳада имкониятлар бор. Қишлоқ хўжалигида – янги технологияларни жорий қилиб, ҳосилдорликни ошириш, хомашёни қайта ишлаш. Қайта ишлаш бўлса, даромад, иш ўрни кўпаяди”, - деди Мирзиёев.\nҚайд этилишича, пахтачилик ва чорвачиликка ихтисослашган мазкур фермер хўжалигининг майдони 1 минг 360 гектарни ташкил этади. Ғўзани томчилатиб суғориш жорий этилган.\nМирзиёев Самарқандга жўнаб кетди\nШавкат Мирзиёев в ходе поездки в Самаркандскую область посетил фермерское хозяйство Pure milk Oqdaryo в Акдарьинском районе\nШавкат Мирзиёев в ходе поездки в Самаркандсую область посетил фермерское хозяйство Pure milk Oqdaryo в Акдарьинском районе, где встретился с земледельцами.\nЭслатиб ўтамиз, аввалроқ Шавкат Мирзиёев Самарқанд аэропортини реконструкция қилиш бўйича кўрсатмалар бергани ҳақида хабар қилган эдик.


Булунғурда санитаркаликка ишга олиш учун 600 доллар талаб қилинди\nЖиноят ишлари бўйича Тойлоқ туман судида Булунғур туман тиббиёт бирлашмасига кичик тиббий ходимликка (санитарка) ишга кирмоқчи бўлган амалиётчидан 600 АҚШ доллари олмоқчи бўлган ходимнинг иши кўрилди.\nЛайло Ғуломова (исм-фамилиялар ўзгартирилган) шифохонада ишлашни мақсад қилиб, Булунғур туман тиббиёт бирлашмасида амалиёт ўтай бошлади. Озми-кўпми шифохона ҳаётига кўниккач, фаолиятини давом эттирмоқчи бўлди. Аммо ишга кириш шунчаки хоҳиш билан амалга ошавермас экан. Шу сабаб қариндоши Дилафрўз Мажидовадан ишга жойлашишда ёрдам сўради.\nБуни қарангки, Д.Мажидова учун ҳам жиянини санитаркаликка жойлаб қўйиш осон кечмади. Гарчи ҳозирги вақтда касалхоналарда ходим етишмаётган бўлса-да. Булунғур туман тиббиёт бирлашмаси кадрлар бўлими нозири вазифасида ишлаб келган Шавкат Алибоев «ўзидан юқоридагиларга узатишим керак», деб 600 АҚШ доллари талаб қилди.\nД.Мажидова ўзига нисбатан ноқонуний ҳаракатлар содир қилинаётганини англаб, ДХХ Самарқанд вилоят бошқармасига мурожаат қилди.\nШундан сўнг ДХХ ҳамда Бош прокуратураси ҳузуридаги ИЖҚК департаментнинг вилоят бошқармаси ходимлари иштирокида тадбир ўтказилди. Натижада шифохона кадрлар бўлими нозири Ш.Алибоев ўз «мижоз»ларидан 600 АҚШ долларни олган вақтда қўлга олинди.\nСуд жараёнида Ш.Алибоев айбига тўлиқ иқрор бўлди. Аммо у айтганидек, санитаркаликка ишга жойлаб қўйиш эвазига талаб қилинган маблағни юқорига узатиш ҳақидаги асослари ўз исботини топмади. Судда Булунғур туман тиббиёт бирлашмаси раҳбари бундай келишувдан мутлақо хабари йўқлигини маълум қилди.\nСудланувчи Ш.Алибоев Ўзбекистон Республикаси Жиноят кодексининг 25, 168-моддаси 1-қисми ва 28, 211-моддаси 1-қисмида назарда тутилган жиноятларни содир этганликда айбли деб топилди.\n11:30 / 14.08.2020\nДХХ академияси илмий даража ва унвонга эга педагогларни ишга таклиф этмоқда\n07:44 / 11.08.2020


ФИФА ва ОФК президентлари Мираброр Усмоновни 70 ёшга тўлгани муносабати билан табриклади\n04.07.2017 22:27 | ЎФА\nБугун, 4 июль куни Ўзбекистон Футбол Федерацияси президенти Усмонов Мираброр Зуфарович 70 ёшни қарши олди. Қутлуғ айём муносабати билан ФИФА президенти Жанни Инфантино ҳамда ОФК президенти Салмон бин Иброҳим ал-Ҳалифа Мираброр Усмоновга табрик хати йўллади.\n“Туғилган кунингиз билан табриклайман! Ушбу ажойиб кунда энг эзгу ниятлар билан сизга омад, бахт, соғлиқ ва муваффақият тилайман. Умид қиламанки, бу кунни сиз оила ва дўстларингиз даврасида ўтказасиз”, – дейилади ФИФА президенти Жанни Инфантино мактубида.\n“Туғилган кунингиз муборак бўлсин! Катта ҳурмат билан сизга энг яхши ниятларни тилаб, минтақада футбол ривожига қўшаётган ҳиссангиз учун миннатдорчилик билдираман. One Asia, One Goal шиори остидаги барча мақсадларимизга эришиш йўлида ўзаро ҳамкорликни давом эттиришимизга умид қилиб қоламан. Сизга соғлиқ ва муваффақият тилайман”, – дейилади ОФК президенти хатида.


Юсуф Жума ҳам Ўзбек ҳукумати учун 'олди-берди' объектига айландими? - BBC News O'zbek\nЮсуф Жума ҳам Ўзбек ҳукумати учун 'олди-берди' объектига айландими?\nТаниқли ўзбек диссидент шоири Юсуф Жуманинг Ўзбекистон қамохонасидан тўсатдан озод этилиб АҚШга учиб кетгани ҳақида хабарлар тарқалди.\nЎзбек расмийлари сиёсий маҳбуслар деб билинган шахсларнинг тутқунликдаги аҳволи борасида ахборот тарқатмайдилар, Юсуф Жуманинг оиласи оммавий ахборот воситалари учун бу борада бирор маълумот берганлари йўқ.\nАҚШнинг Ўзбекистондаги элчихонаси Юсуф Жуманинг озод этилишини олқишлаб баёнот эълон қилган, унда Ўзбек шоирининг озод қилиниши "инсонпарварлик белгиси" деб таърифланган.\n"Эзгулик" инсон ҳуқуқларини ҳимоя қилиш жамиятидан хабар беришларича, дунёнинг энг машҳур диссидентлари рўйхатига киритилган Юсуф Жума 10 май куни ҳибсда сақланаётган "Жаслиқ" қамоқхонасидан бошқа жойга кўчирилган ва саломатлиги тикланган.\n"Эзгулик" фаоли Абдураҳмон Ташанов фикрича, таниқли ўзбек шоири ва мухолифатчисининг озод этилиши АҚШ билан расмий Тошкент ўртасидаги диалогнинг натижасидир.\nАксар кузатувчилар фикрича, Ўзбекистон ҳукумати мамлакатдаги мухолифат фаоллари ва инсон ҳуқуқлари ҳимоячилари, мустақил журналистларни сохта айбловлар билан ҳибсга олиш ва Ғарб расмий доиралари билан музокараларда "олди-берди" объектига айлантиришни одат қилган.\nКузатувчилар 1990 йилларда инсон ҳақлари фаоллари Маҳбуба Қосимова, Исмоил Одиловларнинг ҳибсга олиниши ва озод этилишларини, бугунги кунда Ўзбекистон ташқарисига чиқиб кетишга мажбур бўлган Ёдгор Турлибеков, Улуғбек Ҳайдаров, Мўътабар Тожибоева, Санжар Умаровлар ишларини эслатадилар.\nМўътабар Тожибоеванинг озодликка чиқарилгани 2008 йил июнида Тошкентда расмийлар билан учрашаётган АҚШ Давлат котиби ўринбосари Ричард Баучерга Ўзбекистон ҳукуматининг улкан бағрикенглиги сифатида тақдим этилган.\nЮсуф Жума 2007 йилги президентлик сайловлари арафасида Ислом Каримовнинг истеъфосини талаб қилиши ортидан ўғли билан бирга ҳибсга олинган ва беш йиллик қамоқ жазосига ҳукм қилинганди.\nУнинг яқинлари "Жаслиқ" қамоқхонасида қийноқларга солинаётгани ҳақида кўп марта хабар беришган.\n51 ёшли шоир Юсуф Жума 1980-йилларида шеъриятга кириб келган, унинг "Ҳақиқатнинг олтин олмаси" номли илк шеърий тўплами 1984 йилда чоп этилган.\nМухолифатдаги "Бирлик" халқ ҳаракати фаолларидан бўлган шоир 2001 йилда бир туркум шеърлари учун "давлат тузумига тажовуз қилиш"да айбланиб, қамоққа ташланган.\nЮсуф Жума ва оиласи Президент Ислом Каримовнинг сиёсатини очиқ танқид қилганлари ва амалдаги тузумга нисбатан фаол фуқаролик мавқеъини эгаллаганликлари учун таъқиб қилинганликларини айтишади.\nШоирнинг аёли ва уч ўғли таъқиблардан қочиб, Ўзбекистонни тарк этишга мажбур бўлганлар ва АҚШдан бошпана топганлар.\nЮсуф Жума озод этилгани ҳақидаги хабарлар борасида "Эзгулик" инсон ҳуқуқларини ҳимоя қилиш жамияти фаоли Абдураҳмон Ташанов билан суҳбат


Францияга ташриф доирасида 4 млрд. евролик шартномалар имзоланади\nФранцияга ташриф доирасида 4 млрд. евролик...\n07.10.2018 13:49 0 10\nШавкат Мирзиёевнинг Францияга ташрифи чоғида умумий қиймати 4 млрд евролик шартномалар имзоланиши керак. Бу ҳақда «Turon24» хабар берди.\n«Иқтисодий алоқалар ҳақида гапирсак, албатта, бу президент Мирзиёев 8-9 октябрь кунлари Парижга келганида маълум бўлади. 4 миллиард евро қийматга эга шартномалар имзоланиши керак. Буларнинг катта қисми энергетика соҳасига — Orano (собиқ Areva) компанияси билан ҳамкорлик қилиш ва сизнинг мамлакатингизда атом электростанцияси қурилиши эҳтимолига боғлиқ. Бу кутилаётган шартномалардан бири», дейди Дюпюи.\nУнинг айтишича, Orano – уранни қазиб чиқаришга ихтисослашган давлат компанияси бўлиб, яқинда ўтказилган изланиш ва ҳисоб-китобларга кўра, Ўзбекистонда 230 минг тонна уран борлиги аниқланган.\nЭслатиб ўтамиз, Ўзбекистон Республикаси Президенти Шавкат Мирзиёев Франция Республикаси Президенти Эммануэль Макроннинг таклифига биноан жорий йил 8-9 октябрь кунлари расмий ташриф билан Францияда бўлади.\nЎзбекистон Шавкат Мирзиёев Франция


09:44 / 22.09.2015\nTelegram месенжерида бот ишлаб чиқарувчиларга фойдаланувчилардан тўловларни қабул қилиб олишга хизмат қилувчи махсус API – иловаларни дастурлаш интерфейси пайдо бўлади. Бу ҳақда Telegram асосчиси Павла Дуров АҚШнинг Сан-Франциско шаҳрида бўлиб ўтган TechCrunch Disrupt 2015 конференциясида маълум қилган.\nTechcrunch муҳаррири Майк Бутчер билан бўлиб ўтган суҳбатда Дуров мазкур платформа 2015 йил ёзида бот ишлаб чиқарувчилари учун ишга туширилганини айтиб ўтди.\nДуровнинг сўзларига кўра, платформага Telegram орқали ўз хизматларини кўрсатиш истагидаги кўплаб брендлар қизиқиш билдирган. Ишлаб чиқарувчи бот-платформада реклама сотишга бўлган биринчи уринишлар ҳақида ҳам сўзлаб берди.


Аллоҳ таолодан ғойибона қўрқиш\n18:00 / 19.04.2019 2582 pdf Ўқиш режими + -\nﯽ ﯾﯿ ﰀ ﰁﰂﰃ ﰄ ﰅ ﰆ\n«Албатта, ўз Роббларидан ғойибона қўрқадиганлар учун мағфират ва улуғ ажр бордир» (12-оят).\nҚуръондаги, умуман, Ислом динидаги бир тушунча, яъни Аллоҳ таолодан қўрқиш маъноси бизнинг тушунчамиздаги қўрқоқликдан тубдан фарқ қилади. Дунёвий қўрқоқлик мусулмонга хос нарса эмаслиги оят ва ҳадисларда таъкидлаб айтилган. Аллоҳ таолодан қўрқиш эса Уни улуғлаш билан бўлади. Бу қўрқув бандаларни катта гуноҳлардан қайтаради. Бу қўрқоқлик кишига уни назорат қилувчи Зот борлигини эслатиб туради ва унинг охирати учун улуғ бир неъмат тайёрлайди. Бу дунёдаги зоҳирий қўрқоқлик охират иши учун бўлган ботиний қўрқоқликка сира-сира тенглаштирилмайди.\nҒойибона қўрқиш яна қуйидагича маъноларга эга:\n1. Аллоҳ таолони кўрмасдан туриб, Унга ишониш ва тоат-ибодатда юриш.\n2. Кўринмай турган азобдан эҳтиёт бўлиш.\n3. Одамлардан четда, холи жойда ҳам Аллоҳ таолодан ғойибона қўрқиш.\nОдатда, кишилар орасида ҳамма ўз диндорлигини намойиш қилишга уринади. Ҳақиқий диндор эса ўзи ёлғиз қолганда, узун тунлар ухламай, кўп ибодат қилади. Бу оятдаги ғойибона қўрқишда мазкур маънолар назарда тутиляпти. «Саҳар туриб, ибодат қил, бориб, гўрингда роҳат қил» деган ҳикматли сўз бекорга айтилмаган.\nЎзини Аллоҳ таолонинг бандаси деб ҳисоблаган ҳар бир шахс У Зотдан доимо қўрқиб яшаши керак.\nDiyora 15:30 / 30.08.2019\nАллоҳ рози бўлсин, мусулмон одам мусулмон биродарига эслатиб туриши керак болган мавзу экан!\nШайх Муҳаммад Тақий Усмоний ҳазратлари Туризмни ривожлантириш давлат қўмитаси раиси билан учрашди\n13:00 / 19.04.2019 1205\n07:10 / 20.04.2019 1309\nТалаб қилувчи ҳам, талаб қилинган ҳам заиф бўлди\nАллоҳ таоло Ҳаж сурасида шундай марҳамат қилади Эй одамлар Бир масал айтилмиш, бас, унга қулоқ солинг Албатта, Аллоҳни қўйиб, топинаётган давоми...\n1158 07:04 / 14.11.2018\nАллоҳ таоло Қуръони Каримда шундай марҳамат қилади.Ҳар бир умматга, уларга ризқ қилиб берган чорва ҳайвонлари узра Аллоҳнинг исмини зикр қилишлари учун, давоми...\n1400 15:40 / 25 июль\nАллоҳ таоло Қуръони Каримда шундай марҳамат қилади.Эй иймон келтирганлар Сизга ризқ қилиб берган нарсаларимиздан на олдисотди, на ошнаоғайничилик ва на давоми...\n1339 16:14 / 12 апрель\nАллоҳ таоло Қуръони Каримда шундай марҳамат қилади Бақара Ичган қасамларингиз сабабли яхшилик қилиш, тақво қилиш ва одамлар орасини ислоҳ этишингизга давоми...\n1044 11:06 / 30 январь


24 ноябр 2020, Тошкент вақти: 22:56\nРоссиянинг бошқа шаҳарларида ҳам ўзбекистонлик муҳожирлар учун газеталар чоп этилади.\nРязанда “Биз ҳар хилмиз ва биз биргамиз” Миллатларо ассоциацияси (Межрегиональная ассоциация «Мы разные и мы вместе») ташаббуси билан “Мигрант” газетасининг биринчи нашри шаҳардаги меҳнат муҳожирлари орасида тарқатилмоқда.\n“Тожикистонлик меҳнат муҳожирлари” ташкилотининг Рязандаги бўлими бошлиғи, Ассоциациянинг Мигрантлар билан ишлаш Департаменти раҳбари Азим Махсумов Озодликка муҳожирлар учун нашр лойиҳаси анчадан буён режада бўлгани, бироқ энди унга маблағ топилганини гапириб берди.\n- Биз 2012 йилнинг баҳорида бу масалага жиддий ёндашдик. Россия миграция соҳаси ва қонунчилигида жиддий ўзгаришлар амалга оширила бошлаганидан кеийн биз фаоллигимизни оширдик. Ниҳоят, ҳомий топдик ва газетани чоп эта бошладик. Газетамизнинг асосий ғояси меҳнат муҳожирларининг маданий-ҳуқуқий мослашиши ва Россия жамиятига интеграцияси жараёнини енгиллаштириш, уларда пайдо бўлаётган долзарб масалалар ечимини топиш ва сўзсиз муҳожирларнинг ҳуқуқий мухофазасини таъминлашдир. Газета орқали биз ўз фикр-ғояларимизни етказишга уриниб кўрамиз, шаҳар меҳмонлари билан бевосита мулоқатда бўламиз,- дейди Азим Махсумов.\nНашр ташаббускори сўзларига кўра, газета Рязандаги мигрантларнинг 80 фоизини ташкил этувчи ўзбек ва тожик муҳожирлари учун уларнинг тилида ҳамда русчада, ҳозирча, 1000 нусхада нашр этилган. Газета таъсисчиси бир ойда бир маротаба чиқарилаётган газетани феврал ойидан икки маротаба чиқаришни режалаштирганини маълум қилди.\nМахсумов А3 форматида чиқаётган газетанинг бош саҳифаси ҳуқуқий маслаҳатлар, миграция соҳасида Россия қонунчилигига киритилган янгиликларга бағишлангани, Рязан ва вилоят янгиликлари берилиб борилиши кўзда тутилганини ҳам қўшимча қилди.\n“Булардан ташқари, нашримизнинг асосий мақсади тарбиявий-ахлоқий масалаларга эътибор қаратишдир”, дея давом этади “Мигрант” газетаси муҳаррири Азим Махсумов.\n- Бу соҳада биз Рязан вилоятининг “Муҳтасибат” ислом ташкилоти билан ҳамкорлик бошладик, чунки бизнингча, дин энг қудратли тарбиявий воситалардан биридир. Зеро бу ерга келаётганларнинг аксари мусулмончилик маркази саналган Марказий Осиё мигрантларидир. Аниқроғи, уларга биз бутун бир саҳифани ажратишга қарор қилдик,- дейди мигрантлар газетаси раҳбари Азим Махсуомв.\nНашр таъсисчиси ҳисобланган “Биз ҳар хилмиз ва биз биргамиз” Миллатларо ассоциацияси вакиллари Озодликка “Мигрант” газетаси Федерал миграция хизмати вилоят бошқармаси, Наркотикларга қарши хизмати ва маҳаллий маъмурият раҳбарияти томонидан қўллаб-қувватланаётганини билдиришди.\nТашкилот раиси Людмила Аронова газета Миграция бўлимларида, масжидларда ва меҳнат муҳожирлари компакт яшовчи ва меҳнат қилувчи жойларда тарқатилишини маълум қилди.\nУ 2005 йилда тузилган ташкилот Рязанда яшаётган меҳнат муҳожирлари муаммоларидан ташқари бошқа миллий-маданий муаммолар билан шуғулланаётганини айтади.\n- Газетани молиялаш масаласи бизга анча қийинчилик туғдирди. Чунки биз аслида кўнгиллилармиз – давлатдан бирор тийин маош олмаймиз. Лекин биз бошлаган фаолият кўплаб давлат идоралари ва тадбиркорлар учун анча кўмак бергани боис бизни молиявий қўлловчилар ҳам йўқ эмас. Айниқса, охирги бир йил давомида ҳукуматнинг миграция соҳасида тартиб ўрнатиш талаби бизнинг миллатлараро ва миграция масаласида бажараётган фаолиятимизга жамоатчилик эътиборини қаратди,- деди “Биз ҳар хилмиз ва биз биргамиз” Миллатларо ассоциацияси раиси Людмила Аронова.\nАронова 65 минг аҳолиси бор Рязанда “Мигрант” газетаси яқин келажакда 3 минглик тиражда чоп этилиши режалаштирилаётгани ҳам айтиб, Озодлик Радиоси орқали Рязанга келаётган меҳнат муҳожирларини ҳамкорликка даъват этди.


«Милан» тўхтамаяпти: яна бир ҳужумчи нишонга олинди\n09:04 / 04.07.2017\n«Милан» «Боруссия» ҳужумчиси Пьер-Эмерик Обамеянгга қизиқиш билдирмоқда. Бу ҳақда Sky Sport Italia журналисти Жанлука Ди Марцио хабар берган.\n«Россонери» дортмундликлар раҳбарияти ва 28 ёшли футболчи талаб қилаётган маблағни ҳаддан ташқари юқори деб ҳисобламоқда. Шу боис, «Милан» трансфер нархи ва футболчи талаб қилаётган маошни камайтиришга ҳаракат қилиб кўради.\nАввалроқ Обамеянг фаолиятини Хитой чемпионатида давом эттириши, унга «Тяньцзинь Цюаньцзянь» клуби қизиқаётгани ҳақида хабарлар тарқалганди.\nОбамеянгнинг «Боруссия» билан шартномаси 2020 йилга қадар тузилган. Габонлик футболчи якунланган мавсумда 31та гол уриб, Германия чемпионатининг энг яхши тўпурарига айланганди.


Намозда имом бўлиши дуруст бўлмайдиган кишилар ҳақидаги боб – Islom Nuri\nНамозда имом бўлиши дуруст бўлмайдиган кишилар ҳақидаги боб\nНамозда имом бўлиш жуда катта масъулиятдир. Имомлик имомнинг шахсида мужассам бўлиши шарт бўлган бир қанча лаёқат ва қобилиятларга муҳтож бўлиши билан бир қаторда имом бўлувчи киши уни бу мансаб ва вазифадан ман қиладиган айрим сифатлардан ҳам холи бўлиши зарур:\n– Аввало, фосиқ кимсанинг намозда имом бўлиши жоиз эмас. Фосиқ деб ширкдан пастроқ бўлган гуноҳи кабиралардан бирортасини қилиш билан истиқомат (тўғрилк) ҳаддидан чиққан кишига айтилади.\nФисқ (фосиқлик) икки хилга – амалий фисқ ва эътиқодий фисққа бўлинади. Амалий фисқ зино қилиш, ўғирлик қилиш, маст қилувчи ичимлик ичиш кабилардир. Эътиқодий фисқ эса рофизийлик-шиалик, муътазилалик, жаҳмийлик кабилардир.\nФосиқни намозда имомликка ўтказиш жоиз бўлмайди. Чунки, фосиқ кимсанинг хабари ҳам қабул қилинмайди. Аллоҳ таоло айтади: «Эй мўминлар, агар сизларга бир фосиқ кимса бирон хабар келтирса, сизлар (ҳақиқий аҳволни) билмаган ҳолингизда бирон қавмга мусибат етказиб қўйиб, қилган ишларингизга афсус-надомат чекиб қолмасликларингиз учун (у фосиқ кимса олиб келган хабарни) аниқлаб-текшириб кўринглар!» (Ҳужурот: 6). Шундай экан, намознинг шартлари ва аҳкомларида фосиққа ишонилмайди. Фосиқ кимса бошқаларга ёмон намуна бўлади, уни имом қилиш билан фасодга йўл қўйилган бўлади.\nПайғамбар соллаллоҳу алайҳи ва саллам айтганлар: «Аёл киши эркак кишига асло имом бўлмасин, аъробий муҳожирга имом бўлмасин, фожир мўминга имом бўлмасин, магар у (яъни фожир) қилич ва қамчи кучи билан (мўминга) зўрлик қилса (унга иқтидо қилиш мумкин)» (Ибн Можа «Сунан»да (1081) Жобир розияллоҳу анҳудан ривоят қилган). Ушбу ҳадисдан бизга тааллуқли ўрни: «Фожир мўминга имом бўлмасин», деган сўзларидир. Фужур фисқ билан бир маънода бўлиб, ҳақдан бурилишни англатади.\nФосиқнинг ортида намоз ўқишдан қайтарилган, имкони бўлса уни имомликка ўтказиш мумкин эмас. Масъул шахслар фосиқни имом қилиб тайинлашдан эҳтиёт бўлишлари лозим, чунки улар манфаатларни риоя қилишга буюрилганлар. Шундай экан, одамларни макруҳ намозга туширишлари жоиз эмас. Қолаверса, уламолар фосиқнинг ортида ўқилган намознинг яроқлилиги ҳақида ихтилоф қилганлар.\n– Рукуъ ёки сужуд қилишдан ожиз бўлган кишининг ўзига ўхшаган одамдан бошқага имомлик қилиши дуруст бўлмайди. Агар ўзига ўхшаган бирон рукн ё шартни бажо келтиришдан ожиз одамга имом бўлса жоиз. Шунингдек, тик туришдан ожиз одамнинг тик туришга қодир одамга имом бўлиши ҳам дуруст эмас. Фақатгина тик туришдан ожиз одам шу масжиднинг расмий имоми бўлса ва вақтинчалик бирон узр ва сабаб туфайли ўрнидан туришга қодир бўлмаётган бўлса, унинг ортида намоз ўқиш мумкин. Бу ҳолда унинг ортидагилар ҳам ўтириб намоз ўқийдилар. Чунки, Оиша розияллоҳу анҳодан ривоят қилинишича, Расулуллоҳ соллаллоҳу алайҳи ва саллам беморликларида уйларида ўтириб намоз ўқидилар. Орқаларида қавм тик туриб намоз ўқиётган эди, уларга: «Ўтиринглар» деб ишора қилдилар. Намозларидан бурилгач: «Имом унга эргашишлари учун имом қилинади. Шундай экан, у рукуъ қилса, рукуъ қилинглар, рукуъдан бош кўтарса, сизлар ҳам бош кўтаринглар. Агар ўтириб намоз ўқиса, сизлар ҳам ўтириб намоз ўқинглар», дедилар (Бухорий (688) ва Муслим (412) ривоятлари). Абу Ҳурайра розияллоҳу анҳу ривоятида: «Барчангиз ўтириб ўқинглар» (Муттафақун алайҳ). Имом Муслим Анас розияллоҳу анҳудан ҳам шу маънода ривоят қилган. Сабаби, имомлик расмий имомнинг ҳаққидан саналади.\nАгар унинг орқасида тик туриб ўқисалар ёки айрим кишилар тик туриб ўқисалар, саҳиҳ қавлга кўра, уларнинг намозлари дуруст бўлади. Агар имом шундай ҳолатга тушганида бошқа бировни тик туриб намоз ўқиб бериш учун ўтказса, хилофдан чиқиш учун, яхши бўлади. Чунки, Пайғамбар соллаллоҳу алайҳи ва саллам ўринларига бошқа бировни ҳам ўтказганлар. У зот жоизликни баён қилиш учун ҳар икки ишни қилганлар, валлоҳу аълам.\n– Давомий суратда таҳорати синиб турадиган одамнинг, масалан, доим сийдик томчилаб турадиган ё ел келиб турадиган кишининг имом бўлиши жоиз эмас. Магар ўзига ўхшаган ана шундай касалликка чалинган одамга имом бўлиши дуруст. Аммо соғлом одам унинг орқасида намоз ўқиши дуруст эмас. Чунки, ундай одамнинг намозида тузатиб бўлмас халал мавжуд бўлиб, у покликка зид бўлган нажосат чиқиб турган ҳолда намоз ўқиётган бўлади. Унинг намози фақат зарурат учунгина ва ўзига ўхшаган одамгагина – узрлари бир хил бўлгани сабабли – дуруст бўлади.\n– Агар бир киши таҳоратсиз одамнинг ёки баданида ё кийимида ё жойнамозида нажосат бўлган одамнинг орқасида намоз ўқиса, ушбу нажосат ёки бетаҳоратликни то намоз ўқиб бўлингунча ҳар иккиси ҳам билмаган бўлсалар, маъмумнинг намози дуруст бўлади, имомники эмас. Чунки, Расулуллоҳ соллаллоҳу алайҳи ва саллам: «Агар жунуб киши қавмга намоз ўқиб берган бўлса, у намозини қайта ўқийди, қавмнинг намози тўла (яъни дуруст) бўлади», деганлар (Ибн Аби Шайба Алий розияллоҳу анҳудан ривоят қилган: 2/446, №4607).\nШайхулислом Ибн Таймия раҳимаҳуллоҳ айтади: «Хулафои рошидийннинг суннатлари ҳам шунга жорий бўлганди. Улар одамларга имом бўлиб намоз ўқиганларидан сўнг жанобатни кўрсалар, ўзлари намозни қайта ўқишар, одамларни эса қайта ўқишга буюрмас эдилар» (Мажмуъул-фатово: 23/369).\nАгар имом ёки маъмум намоз асносида (имомдаги) нажосат ёки бетаҳоратликни билиб қолса, ҳамманинг намози бузилади.\n– Саводсиз кишининг имомати дуруст эмас. Яъни, бундан мурод, Фотиҳа сурасини ёддан билмайдиган ёки билса ҳам яхши ўқиёлмайдиган, маъно бузиладиган даражада бузиб ўқийдиган, масалан: «ийяка»ни «ийяки», «анъамта»ни «анъамту», «иҳдина»ни «аҳдина» қилиб ўқийдиган ёки бир ҳарфни бошқа ҳарф шаклида, «р»ни «ғ» ёки «л» шаклида ўқийдиган, «с»ни «ш» шаклида ўқийдиган тили чучук одамнинг имом бўлишидир. Мана шундай саводсиз одамнинг – агар мазкур камчилигини тўғрилаш имкони бўлмаса – худди ўзига ўхшаган одамдан бошқага имом бўлиши жоиз эмас. Агар қироатини тузатиш имкони бор бўлса, унинг ҳам, орқасида намоз ўқиган кишининг ҳам намози дуруст бўлмайди. Чунки, у қодир бўлган ҳолида бир рукнни тарк қилган бўлади.\n– Бир қавм бир кишини динидаги бирон нуқсон сабабли ўринли равишда ёмон кўрса, ўша кишининг у қавмга имом бўлиши макруҳдир. Абу Умома розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам: «Уч киши борки, уларнинг намозлари қулоқларидан юқорига ўтмайди: қочоқ қул то қайтиб келгунича; эри ундан ғазабланган ҳолда кечани ўтказган аёл; бир қавмнинг имомики, улар уни ёмон кўрадилар», деганлар (Имом Термизий (360) ривоят қилиб, саҳиҳ санаган).\nШайхулислом Ибн Таймия раҳимаҳуллоҳ айтади: «Агар уни динида бўлган ёлғончилиги ё зулми ё жоҳиллиги ё бидъати каби бирон иш туфайли ёмон кўрсалар ва ундан кўра динида солиҳроқ бўлган, ростгўйроқ, олимроқ, диндорроқ бошқа бир одамни ёқтирсалар, ўзлари истаган ўша кишини уларга имом қилиб тайинлаш вожиб бўлади. Улар ёқтирмаган ҳалиги одам уларга имом бўлиши дуруст бўлмайди. Расулуллоҳ соллаллоҳу алайҳи ва саллам: «Уч киши борки, уларнинг намози мақбул бўлмайди: бир қавмга улар ёқтирмаган ҳолларида имом бўлган киши, намозга вақти ўтиб кетганидан кейин келадиган киши, озод одамни қул қилган киши», деганлар» (Мажмуъул-фатово: 23/373, ҳадисни Абу Довуд (593) ва Ибн Можа (970) Абдуллоҳ ибн Амр розияллоҳу анҳумодан ривоят қилганлар).\nЯна айтади: «Агар улар ўртасидаги адоват хоҳиш-ҳаво ва мазҳаблар аҳли ўртасида бўладиган адоват бўлса, у ҳолда ҳам у одам уларга имом бўлмаслиги керак. Чунки, жамоат намозидан мақсад – ўртадаги меҳр-муҳаббатни кучайтиришдир. Пайғамбар соллаллоҳу алайҳи ва саллам: «Ихтилоф қилманглар, қалбларингиз ҳар хил бўлиб қолади», деганлар» (Муслим (432) Ибн Масъуддан ривоят қилган).\nАммо, имом агар диндор ва суннатни маҳкам ушлаган бўлса, уни шунинг учун ёмон кўрсалар, унинг имом бўлиши макруҳ бўлмайди, балки уни ёмон кўрганларни айбдор қилиш лозим.\nНима бўлганда ҳам, имом ва маъмумлар ўртасида бир-бирларини тушуниш, тақво ва яхшиликда бир-бирларига ёрдамлашиш ҳолатини пайдо қилиш, шайтоний ғараз ва ҳавои нафс туфайли бир-бирларидан аразлашиш ҳолларига барҳам бериш лозим. Имом маъмумларнинг ҳақларига риоя қилиши, уларга оғирлик туширмаслиги, уларнинг ҳис-туйғуларини ҳурмат қилиши лозим. Шу билан бир қаторда маъмумлар ҳам имомнинг ҳаққини риоя қилишлари ва уни ҳурматлашлари лозим. Қисқаси, ҳар икки томон ҳам динга ва мурувватга халал етказмайдиган айрим жузъий камчиликларни бир-бирларидан кечирсалар, олам гулистон. Инсон хато ва камчиликдан холи эмас.\nКим ҳам барча хулқила ҳаммани қилар рози,\nШараф учун кифоя айбу нуқсоннинг ози.\nАллоҳ таолодан барчаларимизга ҳидоят ва тавфиқ сўраймиз.


Quvasoy.uz - “MA-News Agency”нинг Қувасойдаги махсус мухбири ая Бону сувни исроф қилмасликка чақирмоқда” сарлавҳали мақоласига Қувасой шаҳар ҳокимлигининг БАЁНОТИ\n“MA-News Agency”нинг Қувасойдаги махсус мухбири ая Бону сувни исроф қилмасликка чақирмоқда” сарлавҳали мақоласига Қувасой шаҳар ҳокимлигининг БАЁНОТИ\n2020-01-19 07:24:23 38\nМазкур мақола юзасидан Қувасой шаҳар ҳокимининг топшириғига биноан, шаҳар ҳокими ўринбосари Назиржон Алимов, “Сувоқава” ДУК шаҳар филиали раҳбари Дадажон Эрматов, филиал бош муҳандиси Исомиддин Мамадазизов, “Хувайдо” маҳалла фуқаролар йиғини масъул котиби Дилфузахон Норалиева (МФЙ раиси саломатлигининг ёмонлашганлиги боис, қатнаша олмади) ва шаҳар ҳокимлиги Ахборот хизмати раҳбари Алижон Мирзабоевлардан иборат таркибдаги комиссия томонидан ўрганиш ишлари олиб борилди ва қуйидагилар аниқланди:\nАввало, юқоридаги мақола муаллифини аниқлашнинг имкони бўлмади, суриштирувлар фойда бермади. Қолаверса, “Ҳувайдо” маҳалла фуқаролар йиғинида истиқомат қилиб келаётган фуқаролар томонидан муқаддам шаҳар ҳокимлиги ёки “Сувоқава” ДУК шаҳар филиалига мазкур ҳолат бўйича бирор марта ёзма, оғзаки ёки телефон орқали мурожаат келиб тушмаган.\nШундай бўлса-да, комисссия аъзолари томонидан маҳалла ҳудудини айланиб, тортилган қувурларни кўздан кечириш натижасида маҳалланинг А.Азизов кўчаси, 133-уй олдида 150 мм ҳажмдаги чўян совуқ сув узатиш қувури ёрилганлиги аниқланди. Шу куннинг ўзида “Сувоқава” ДУК шаҳар филиалининг зарурий техника воситалари ва ишчи-ходимлари томонидан ҳолат тўласича бартараф этилди.\nМаълумот ўринида шуни келтириб ўтиш лозимки, Қувасой шаҳрининг ўзида 90 километрдан зиёд масофага тортилган совуқ сув қувурларининг аксарият қисми 1970-1980 йилларда тортилган бўлиб, ҳозирда маънан эскирган. Шаҳар ҳокимлиги ва “Сувоқава” ДУК шаҳар филиали томонидан совуқ ва иссиқ сув узатиш линияларини босқичма-босқич янгилаш тадбирлари олиб борилмоқда.\nҲозирда вазият шаҳар ҳокимлиги ва “Сувоқава” ДУК шаҳар филиали томонидан тўласича назоратга олинган.


04:03 / 02.06.2013 | xolislik | 3013\nМен намозга кирганимга олти ой бўлди. Ҳозирги кунда менга ота-онам "Намозингни тўхтат, давлатга сени намоз ўқиганинг тўғри келмайди, қамалиб кетишинг мумкин" деб қаршилик қилишаяпти. Лекин намозни ташлагим келмайди. Аллоҳдан қўрқаман. Ҳозирда ташлаб ҳам қўйганман, лекин ичимдан қийналиб юрибман. Аллоҳнинг ибодати билан қалбим хотиржам эди. Қийин вазиятга тушиб қолдим, менга ўзингиз холис маслаҳат беринг, нима қилишим керак?\nДинимиз қоидаси бўйича, Аллоҳ таолога гуноҳ бўладиган ҳар қандай ишда бандага итоат қилинмайди. Гарчи улар ота-она бўлсалар ҳам. Намоз ҳар бир вояга етган мусулмон шахсга фарздир. Бир вақт намозни ўқимаслик ва бир кунлик рўзани тутмасликнинг ўзи жуда ҳам катта гуноҳдир. Намоз ва рўзани тан олмаслик эса кофирликдир. Сизнинг ота-онангиз сизга "намоз ўқима, рўза тутма" дейишлари билан жуда катта гуноҳга журъат қилибдилар. Улар тезда тавба қилишлари керак. Улар, "намоз ўқишинг ва рўза тутишинг давлатга тўғри келмайди" дейишлари билан давлатга ҳам қарши катта жиноят қилибдилар. Давлат бу гаплари учун уларни жазолаши мумкин. Чунки давлат ибодат қилишга рухсат берган. "Намоз ўқиш ва рўза тутиш жиноятдир" деган гап давлатнинг бирорта қонунида йўқ. Давлат ўз қонунига қарши бўлганларни жазолайди. Давлатга тўхмат қилмаслик керак. Сиз намоз ўқишни давом эттиринг. Аллоҳ таоло Ўзи осон қилади.\nПайғамбаримиз соллаллоҳу алайҳи васаллам жасадларини ўғирлаш ҳаракатлари


Навоий вилоятида коронавирусдан иккинчи ўлим рўй берди\nНавоийда 30 июнь куни коронавирусдан зарарланиш ҳолати тасдиқланган 52 ёшли бемор 8 июль куни оламдан ўтди. Бу Навоий вилоятида коронавирус туфайли қайд этилган иккинчи ўлим ҳолати бўлди.\nСоғлиқни сақлаш вазирлиги коронавирус инфекциясига чалинган навоийлик бемор ўткир юрак қон-томир ва нафас етишмовчилигидан вафот этгани тўғрисида хабар берди.\n«Навоий шаҳрида яшовчи 52 ёшли Б.А. (эркак) жорий йил 30 июнь куни тез тиббий ёрдам машинасида шифохонага Covid-19 инфекциясига гумон билан олиб келинган.\nУнга Covid-19, икки томонлама бронхопневмониянинг ўта оғир кечиши ташхиси қўйилган. Касаллик ўткир юрак қон-томир ва нафас етишмовчилигининг 3-4-даражаси, ўткир бош мия ва ўпка шиши асоратлари билан кечган.\nБироқ шифокорлар томонидан стандартлар асосида ўтказилган реанимацион муолажаларга қарамасдан бемор ўткир юрак қон-томир ва нафас етишмовчилиги, ўткир бош мия ва ўпка шиши оқибатида вафот этди», дейилади Соғлиқни сақлаш вазирлиги Жамоатчилик билан алоқалар бўлими хабарида.\nБугун Ўзбекистонда коронавирус туфайли яна 4 ўлим ҳолати қайд этилди ва жами қурбонлар сони 44тага етди.\nПандемия даврида шу вақтгача Тошкентда 26, Наманганда 4, Самарқандда 3, Бухоро, Сурхондарё ва Жиззахда 2тадан, Фарғона, Қашқадарё, Навоий ва Қорақалпоғистонда биттадан ўлим рўй берганди.\nЭслатиб ўтамиз, ижтимоий тармоқларда 6 июль куни Навоийда коронавирус беморларидан бири вафот этгани ҳақида хабар тарқалди. Бу хабар Соғлиқни сақлаш вазирлиги томонидан 7 июль куни кечқурун тасдиқланди.


Эрон ядровий дастурни музлатиш шартномасидаги иштирокини тўхтатиши мумкин\n14 август 2020, Тошкент вақти: 19:08\nЭрон президенти Ҳасан Руҳоний парламентда нутқ сўзламоқда.\nАҚШ Эронга нисбатан санкциялар жорий этишда давом этадиган бўлса, Теҳрон яқин соатларда халқаро ҳамжамият билан тузилган ядровий дастурни музлатиш шартномасини бекор қилади.\nБу ҳақда 15 август куни Эрон президенти Ҳасан Руҳоний парламентда қилган чиқишида маълум қилди.\n2015 йилда Эрон АҚШ, Россия, Хитой ва Европанинг яна уч давлати билан узоқ давом этган музокаралардан сўнг ядровий дастурни музлатиш шартномасини имзолаган эди. Мазкур шартномага кўра, Теҳрон ҳалқаро ҳамжамият томонидан Эронга нисбатан санкциялар бекор қилиниши шарти билан ядровий дастурни тўхтитишга рози бўлган.\nБироқв АҚШ 2017 йил июлида Эронга нисбатан санкциялар кўламини кенгайтирди. Бунга жавоб тариқасида эса Эрон ракета дастурини молиялаштиришни ярим миллиард долларга кўпайтирди.


Facebook’нинг “Келажакдан башорат берувчи” фойдаланувчиси барчани қўрқитиб юборди\n14:50 / 15.06.2016\nFacebook ижтимоий тармоғи фойдаланувчиси Пабло Райз ўз аккаунтида Ҳиллари Клинтон АҚШда биринчи аёл президент бўлиши, Муҳаммад Али ва Принс ҳаётдан кўз юмиши ҳақида ёзган эди. Фойдаланувчиларни ушбу маълумотлар эълон қилинган сана қўрқитиб юборди – 2015 йилнинг декабрб ойи.\nБашоратларнинг барчаси бу эмас эди: у ерда, шунингдек, “горилла учун бутун дунё қайғуради”, деб ёзилган эди. 2016 йилнинг 29 май куни Цинциннатида ҳайвонот боғи ходими 17 ёшли Храмбе лақабли гориллани ўлдирди. Жонивор барчанинг кўз ўнгида уч ёшли болани ўғирлаб, қочган эди. Шундан сўнг, минглаб одамлар боланинг ота-онасини жазолашни талаб қилиб чиқишган эди.\nРайз 2016 йилнинг муҳим воқеаларини башорат қилган. Уни 170 минг марта репост қилишган.


Ўзбекистон, 28 август 2007\nсешанба 28 август 2007\nСамарқандлик ўқитувчининг мадҳи тарихий бурилишлардан нишонами?\nСамарқанд шаҳрининг 2750 йиллиги тантаналарида шахсан қатнашган президент Ислом Каримовнинг чиқиши ва бу тадбирларда унинг шаънига сўзланган ҳамду сано сиёсий таҳлилчилар томонидан сайловолди ташвиқот кампаниясининг муҳим бўлаги сифатида талқин қилинмоқда.\nСайловдан олдинги мусиқий танаффус\n25 август куни Ўзбекистон президенти Ислом Каримов Самарқанднинг 2750 йиллиги тантаналарига бош-қош бўлиб, Регистон майдонида “Шарқ тароналари” халқаро мусиқа фестивалини очиб берди.\nАдвокат: “Прокурорлар ўзини яратган эгамдай тутади”\nЎзбекистонлик адвокатлар Хоразмда судда қатнашаётиб безориликда айбланиб ҳибсга олинган ҳамкасблари Фауд Рўзиевнинг озод этилишини сўраб мамлакат президентига мактуб йўллади.\nПокистон ўз портларини Ўзбекистон учун очмоқда\n22 август куни Покистон ҳукумати Ўзбекистон юкларини Гвадар порти орқали ташиш таклифини тасдиқлади. Бу ҳақдаги келишув Покистон бош вазири Шавкат Азизнинг Тошкентга ўтган йил майдаги сафари чоғида имзоланган эди.\n“Шаҳзода” уч йил “ахлоқи”ни тузатади\nАндижон вилояти собиқ ҳокими Қобилжон Обидовнинг ўғли Улуғбек Обидов ойлик маошининг 30 фоизини давлат ҳисобига ундириш шарти билан уч йиллик ахлоқ тузатиш ишларига жалб этилди.\nМаҳбуслар очлик эълон қилди\nНавоий вилоятидаги 64/48-қамоқхонада диний мотивларда айбланиб, қамоқ муддатини ўтаётган маҳбуслар ўзларининг судланишига оид жиноят ишлари қайта кўриб чиқилиши талаби билан муддатсиз очлик эълон қилди.


ШҲТ ҳарбийларининг шашти баланд\nШанхай ҳамкорлик ташкилотига аъзо давлатлар мудофаа вазирларининг 26 апрель куни Пекинда бўлиб ўтган учрашуви шов-шувли баёнотлар учун саҳна бўлиб хизмат қилди.\nЖумладан, Россия мудофаа вазири 2007 йилда Россия ҳудудида ушбу ташкилотга аъзо олти давлат иштирокида кенг кўламли ҳарбий машқлар ўтказилишини эълон қилди.\nТашкилотнинг асосий устунлари бўлган Россия ва Хитой Ўзбекистон билан ҳарбий алоқаларни кучайтириш ниятини билдирди.\n25 апрель куни Хитой ва Ўзбекистон мудофаа вазирлари ўзаро ҳарбий ҳамкорликни кучайтириш ваъдаларини берди.\nЎзбекистон мудофаа вазири Руслан Мирзаев билан учрашуви давомида Россия мудофаа вазири Сергей Иванов Россиянинг Краснодар вилоятида ўтказилажак Россия -Ўзбекистон қуролли кучлари иштирокидаги ҳарбий ўқув амалиётларига жиддий тайёргарлик кўрилаётганини маълум қилди.\nМажлис кун тартибидаги ҳарбий масалалардан ташқари бир неча сиёсий баёнотлар ҳам янгради.\nЎзбекистон томони Эронни ҳимоя қилиб чиқди. Қирғизистон эса АҚШнинг “Ганси” ҳарбий базасини мамлакатдан чиқариб юбориш эҳтимоллари борасида қатъий баёнот қилди.\nЭслатиб ўтамиз, ШҲТнинг ўтган йили Остонада бўлиб ўтган анжуманидан сўнг Ўзбекистон ҳукумати америкаликларни Қаршидаги Хонобод ҳарбий ҳаво базасидан қувиб чиқарганди.\nШҲТ ҳеч бир давлатга қарши қаратилмагани бот-бот таъкидланса-да, мазкур ташкилотдан аксилғарб иси келади. Ўз ҳарбий йўналиши билан ташкилот ташқи дунёга тишларини ҳам кўрсатаётгандек таассурот қолдирмоқда.\nВашингтонда яшовчи ўзбек таҳлилчиси Абдуманноб Пўлатов ШҲТ ҳарбий-сиёсий блокни эслатишини таъкидлади.\n“Бу ташкилот Вашингтон манфаатларига зид. Аммо ШҲТдаги асосий ўйинчилар Россия ва Хитой минтақадаги ҳарбий ҳамкорлик масалаларига эътибор бериш билан бир қаторда АҚШдан фарқли ўлароқ, минтақага сармоя ҳам киритаётганини тан олиш керак”, - дейди А.Пўлатов.\nВашингтондаги Жаҳон хавфсизлиги институти таҳлилчиси Александр Григорьевнинг фикрича, айни пайтда ШҲТга бирлашган давлатлар турли йўллар орқали ўз бирдамлигини ва якдиллигини намойиш қилиб келади.\n“Ташкилотнинг қўшма аксилтеррор машқлари куч намойиш этишга уринишдир”, - дейди у.\nШҲТ билан Ўзбекистоннинг сўнгги яқинлашуви Андижон воқеаларидан бир йил аввал, ташкилотнинг Тошкентдаги йиғилишида кўзга ташланган эди. Ўшанда Президент Каримов: “ШҲТ тез суръатлар билан ўзгариб бораётган дунёда халқларимиз манфаати учун муносиб ўрин эгаллаш имконига эга”, - деганди.\nАммо Жаҳон хавфсизлиги институти таҳлилчиси А.Григорьев ШҲТга аъзо давлатлар сиёсати нуқтаи назаридан ташкилот оддий одамлар манфаатига хизмат қилиши мумкинлигига шубҳа билан қарайди.\n“Бу Марказий Осиё давлатларини ҳарбий-сиёсий жиҳатдан бир ташкилотга жамлаган ягона тузилмадир. Бу нодемократик, авторитар, қолаверса, тоталитар давлатлар клуби бўлиб қолмоқда. Шунинг учун бу ташкилот одамлар манфаатларини эмас, авваламбор, ўз ҳокимиятини сақлаб қолишга интилаётган ҳукмрон тоифалар манфаатини акс эттиради”, - дейди А.Григорьев.\nШҲТ тузилганига 10 йил тўлган бўлса-да, ташкилот фақатгина сўнгги бир неча йилдан буён ўзига жиддий эътиборни тортмоқда.\nХитой, Россия, Қозоғистон, Қирғизистон, Тожикистон ва Ўзбекистон аъзо бўлган ушбу ташкилотга Мўғулистон, Покистон, Ҳиндистон ва Эрон кузатувчи мақомига эга.\nЖорий ойда Эрон Ташқи ишлар вазирлиги Эрон 2006 йил ёзига қадар ШҲТга аъзо бўлиш ниятида эканини билдирганди.\nУшбу ташкилотга Эроннинг аъзо бўлиши уни Ғарб билан очиқдан-очиқ адоватга қўйиши мумкин. Аммо Эроннинг ШҲТга аъзолиги эҳтимоли борасида ҳозирча жимжитлик ҳукм сурмоқда.


Эдинсон Кавани «ПСЖ»да ортиқчами?\nПарижда юлдузлар узоқ вақт чарақлаб турмайди.\n«ПСЖ»нинг икки футболчиси Неймар ва Эдинсон Кавани муносабатлари таранглашиши воқеаси ҳафта мавзусига айланди. Аввалига икки футболчи майдонда тўпни талашди, ўйиндан кейин эса улар кийим алмаштириш хонасида ўзаро муштлашиб кетишига бир бахя қолди. «ПСЖ» бош мураббийи Унаи Эмери вазиятга аралашмасликни афзал кўрди, клуб президенти Носир Ал-Халайфий эса вазият журналистлар ёзаётгани каби таранг эмаслигини маълум қилиб, ОАВни тўқимачиликда айблади. Кейинроқ ОАВда клуб президенти бу вазиятни футболчилар билан муҳокама қилгани, Эдинсон Кавани жамоанинг биринчи рақамли пенальтичиси, Неймар захира пенальтичи бўлиши маълум қилинди. Лекин, бу муаммо ҳал қилинди, дегани эмас. Неймар бунга осонлик билан кўнмаслиги аниқ. Унинг мураккаб характери ҳақида собиқ жамоадоши Хави ҳам шов-шувли фикр билдирди.\n«Неймар «Сантос»да жарима зарбалари ва пенальтиларни амалга ошириб ўрганган. Шунинг учун ҳар доим шу масъулиятни бўйнига олишга интилади. Эсимда, у «Барселона»га ўтганида ҳам қилиқ кўрсатганди. «Реал Сосьедад»га қарши кечган ўйинда ҳакам жарима зарбаси белгилади. Табиийки, тўп олдига Месси яқинлашди. Шунда Неймар келиб тўпни ўзига беришни сўради. Месси эса мураббий бу ишни ўзига топширганини айтди ва жарима зарбасини голга айлантирди. Неймар эса индамади. Ўйлашимча, агар Кавани ҳам пенальтини голга айлантирганида ҳеч нарса бўлмасди», деди Хави.\nЭдинсон Кавани «ПСЖ»да охирги мавсумни ўтказмоқдами? Қуйида бунга дастаклар келтирамиз.\n№1. Стандарт вазиятлар\nФранция чемпионатининг навбатдаги турида «ПСЖ» ва «Лион» ўртасида рўй берган можароли вазият муаммонинг юзага чиқиши эди. Автоголлар ва пенальти восита. Гап жамоа муҳити бузилганида.\nДушанба куни мамлакатдаги асосий спорт нашри бўлмиш L’Equipe газетаси муқовасида бу ўйиндаги асосий вазият, Неймар ва Кавани пенальтини ким тепиши бўйича баҳслашаётгани сурати акс этган, унга «Муваффақият учун қиммат йўқ» дея изоҳ берилганди. Пенальти голга айланмади, аммо унинг ортидан ҳафтага татигулик можаро бошланди.\nБу эпизоддан олдинроқ «Лион» дарвозаси томон жарима зарбаси белгиланганида Эдинсон Кавани зарбани амалга оширишга чоғланган, аммо клубнинг янги футболчиларидан бири Дани Алвес тўпни ундан тортиб олиб, Неймарга бериб юборганди. Ўйиндан кейин Алвес тўпни ўзи тепмоқчи бўлиб олгани, аммо Неймар ундан олиб кетганини айтди, лекин табиийки бу гапга ҳеч ким ишонмади.\nБразилиялик футболчи гол бўлмаган бўлсада, зарбани яхши амалга оширди, меҳмонлар дарвозабони тўпни амалллаб майдондан ташқарига чиқариб юборди.\nКўп вақт ўтмасдан Килиан Мбаппе жарима майдонида йиқитилди ва 11 метрлик жарима зарбаси белгиланди. Тўпга Кавани етиб келди ва зарбани ижро этишга чоғлана бошлади, унинг ёнида Неймар пайдо бўлди ва тўпни сўради.\nБу сафар уругвайлик қатъийлик кўрсатди ва уни кетказиб юборди. У зарбани ҳам яхши берганди, аммо зарба кучлироқ чиққани учун, тўп дарвоза тўсинига тегди.\n№2. Кийим алмаштириш хонаси\nL’Equipe хабарларида ўйиндан кейин «ПСЖ» кийим алмаштириш хонасида янада қизиқроқ воқеалар рўй бергани айтилди. Тасдиқланмаган маълумотларга кўра, Кавани ва Неймар ўртасида муштлашув келиб чиқишига бир бахя қолган, уларни бошқа футболчилар ажратиб қолишган, Кавани стадионни орқа эшик орқали тарк этган. Пойтахтликлар жамоаси бош мураббийи Унаи Эмери матбуот анжуманида бу борадаги саволга аниқ жавоб беришдан қочди: «Жамоада бир неча пенальтистлар бўлиши табиий. Бизда бири – Кавани, иккинчиси – Неймар. Футболчилар ким тепишини келишиб олиши керак. Бу масалани яна кўриб чиқамиз, аммо уларнинг иккиси ҳам яхши ижрочилар. Мен улар навбатма-навбат тепишини истардим. Агар улар келиша олишмаса, унда ким тепишини мен ҳал қиламан. Бу биз учун муаммо бўлишини истамайман».\nНеймар эса Инстаграмда Каванининг аккаунтига обуначи бўлишни тўхтатди. Ижтимоий тармоқлар замонасида бу алоқаларни узишга тенг. Шундай экан, «ПСЖ» учун муаммо туғилиб бўлди ва уни ҳал қилиш клуб хўжайинларига ҳавола.\n№3. Ўзаро тушуниб ўйнамаслик\nМбаппени бир четга суриб турсак (француз футболчи клубга энг охирги бўлиб келган футболчи), Неймар ва Кавани жамоада етакчилар.\nКавани – Неймар тандеми аввалига жуда сермаҳсул бўлди. Августда, чемпионатнинг 3-турида «Генгам»га қарши кечган ва 3:0 ҳисобидаги ғалаба билан якунланган ўйинда уругвайли ва бразилиялик футболчи бир-бирларини голли пас билан таъминлашганди. Асосийси ўйин давомида улар бир-бирига тез-тез тўп узатишганди - жами 18 марта (6 пас Каванидан Неймарга, 12 пас тескари йўналишда). Кейинги ўйинларда эса бу футболчилар бир-бирига 3 мартадан ортиқ пас узатиши рўй бермади. Париждаги охирги 3 ўйинда Кавани Неймарга фақат бир марта пас берди!\nУругвайлик футболчи азалдан тўпни қизғаниши билан маълум. «Лион» билан ўйинда Эдинсон фақат 8 марта шерикларига тўп узатди – бу унинг Франция чемпионатидаги энг паст кўрсаткичи бўлди (майдонда 80 дақиқадан ортиқ ҳаракат қилган ўйинларида). Шу билан бирга, Кавани рақиб дарвозасига энг кўп зарба берган футболчи бўлди – 6 марта. Аниқ ижро этилмаган пенальти ҳам шунинг ичида.\n№4. Ҳужум ривожи\n«Лион» билан ўйинда ҳужумларнинг 24.5 фоизи марказдан, яъни Кавани ҳаракатланган ҳудуддан бошланди. Таққослаш учун, ҳужумларнинг 41.5 фоизи чап қанотда (Неймар), 34 фоизи – ўнг қанотда (Мбаппе) бошланди.\nЯкунда, Кавани мавсумда тўпни қабул қилиб олиш бўйича энг ёмон кўрсаткичини қайд этди – 12 марта. Унинг бу борадаги ўртача кўрсаткичи ҳам анча юқори: бу мавсумда 18.2 марта, ўтган мавсум бўйича – 14.8 марта. Эдинсонга энг кўп пас берган футболчи Дани Алвес бўлган – 4та пас.\nАввалги турда «ПСЖ» «Метц»га қарши ўйнаганида Каванига 22 марта пас беришганди. Ҳозир унинг жамоадаги мавқеи ёмонлаша бошлади. Кўрамиз, кейинги турда ўртамиёна «Монпелье»га қарши ўйинда Кавани ва Неймар қандай ҳаракат қилишар экан.\nНеймар солиқларни тўлашдан бош тортгани учун жаримага тортилди\n«Олтин тўп»га даъвогар дастлабки 5 номзод эълон қилинди\n«Барселона» Неймар ўрнига бошқа футболчи топди


Биз болалар учун ўрнакмиз — Dilkashradio.com\nБиз болалар учун ўрнакмиз\nАссалому алайкум ғамхўр оналар. Мен Лола ҳаётда каръера, пул ва қизиқишлардан кўра болалар тарбиясини муҳим деб биламан. Болалар биз оналарнинг энг муҳим мавзусидир. Биламизки болалар бизга тақлид қилиб ҳаётни ўрганади. Улар нигоҳ орқали мулоқотни ҳам шу тарзда ўзлаштиришади. Фарзандларимизга меҳр билан боқсак, ўз навбатида, у ҳам шунга мос равишда жавоб қайтаради. Агар биз унга қаҳр билан қарайдиган бўлсак, ундан қайтадиган жавоб ҳам шунга яраша бўлади.\nСиз учун ёқимсиз, истарасиз бўлиб кўринган болага эътибор қилганмисиз? Сиз бирорта қизиқ иш қилсангиз ёки бирон гап айтсангиз, у бир дақиқага кўзларингизга қарайди, қолган вақтларда кўзини сиздан олиб қочади. Бундай боқиш турган гапки сизга ёқмайди, асабингизга тегади, жаҳлингизни чиқаради. Аммо, сиз бундай болага ота-она сифатида қараб кўринг.\nТасаввур қиласизми, у учун дўст тутиниш, бошқалар билан шахсий муносабатларда бўлиш қанчалар оғир кечади. Тенгқурлари томонидан унинг бир чеккага чиқарилиши, ёқтирмаслиги фақат шу ёшда эмас, кейинчалик бутун умри давомида унга ҳамроҳ бўлиб қолиши мумкин.\nУнинг яшаш тарзини ўзгартириш қийин кечади. Бунинг сабаби шуки, биринчидан, у нигоҳини бошқалардан олиб қочаётганини ўзи ҳам сезмайди, иккинчидан, агар ота-она боланинг бу одатини вақтида пайқаб, ўз муносабатларини кескин ўзгартирмасалар, уни йўқотиш улар учун осон бўлмайди.\nБундай фожеанинг яққол кўринишига болалар шифохонасида тадқиқот ўтказаётган пайтда мутахассислар гувоҳ бўлишган. Йўлак охирида ўтириб билдирмасдан ҳамшира ва ва касалхона ходимларининг қайси хоналарга кириб туришларини хисоблаб чиқишган. Натижада уларнинг қандай болаларга кўпроқ эътибор беришлари аниқланди.\nБунда касалликларининг тури, муолажалар рўйхати, вақти ҳам ҳисобга олинди, бироқ булар ҳақиқий манзарани ойдинлаштиришга тўсқинлик қила олмадилар. Англанган бўлсангиз керак, ёқимтой болалар ҳамшира ва ходималарнинг эътиборига бошқаларга қараганда кўпроқ сазовор бўлишган.\nУлар ўзларида бўш вақт топилиши биланоқ ёқимтой болалар билан суҳбатлашишга шошилганлар. Улар нимаси билан ҳамшираларга ёқиб қолишди экан?! Жавоби оддий: ҳаракатчанлиги, тез суҳбат қура олиши, энг муҳими, қарашлари орқали ҳамширалар ва бошқаларнинг меҳрини қозониб улгурганлар.\nҲамширалар кам ташриф буюрган хоналардаги болалар эса уларга қисқа назар ташлаганлар, нигоҳларини улардан муттасил равишда олиб қочганлар. Табиийки, катталарнинг бундай болалар билан муомаласи қийин кечади.\nТадқиқотларнинг яна бир кўриниши университет шифохонасининг болалар бўлимида амалга оширилган. Маълум бўлишича, бир ёшгача бўлган болаларга яхши муолажалар қилинганига қарамай болалар ҳаракатсиз бўлиб ўсмай қолади. Кўп ҳолларда сабабсиз нобуд бўладилар. Бунга ота-оналарнинг ўзлари сезмаган ҳолда фарзандларидан юз ўгириши сабаб бўлган. Юз ўгириш, бу тўғридан тўғри ташлаб кетиш маъносида эмас, ота-оналарнинг фарзандларини шифо топишига умидсизлик қилишидир.\nОилада болаларни тежамкорлик тушунчаларини шакллантириш


Афғонистон прокурорлари Ўзбекистонда ўқийди\n10:40 18.06.2019 (Янгиланган 10:41 18.06.2019)\nЎзбекистон ва Афғонистон Бош прокуратуралари тажриба ва ахборот алмашиш, кадрлар тайёрлашда ҳамкорлик қилишга келишиб олишди.\nТОШКЕНТ, 18 июн - Sputnik. Ўзбекистон Республикаси Бош прокуратураси билан Афғонистон Ислом Республикаси Бош прокуратураси ўртасида ўзаро англашув ва ҳамкорлик тўғрисида Меморандум имзоланди, деб хабар қилда прокуратура матбуот хизмати.\nДушанба куни Ўзбекистон бош прокурори Отабек Муродов Афғонистон ислом республикаси бош прокурори Мохаммад Фарид Хамиди бошчилигидаги делегацияни қабул қилди. Учрашувда икки давлат Бош прокуратуралари ўртасидаги ҳамкорлик профессионал алоқаларни йўлга қўйиш ва шартномавий-ҳуқуқий базасини кенгайтириш орқали изчиллик билан ривожланаётганлиги таъкидланди.\nШунингдек, ўзаро манфаатли бўлган кенг қамровли масалаларни муҳокама қилдилар ва идоралараро ҳамкорликни ривожлантириш истиқболлари бўйича фикр алмашдилар. Хусусан, Афғонистон прокуратураси органлари ходимларини Ўзбекистон Бош прокуратураси Академиясида ўқитиш масаласи муҳокама қилинди.\nУчрашув якунида Афғонистон бош прокурори Хамиди самимий қабул учун миннатдорлик билдириб, ўзаро манфаатли идоралараро ҳамкорликни янада ривожлантиришга тайёрлигини таъкидлади.


1. Олой тизмасидаги камёб эндемик тур.\nБўйи 30 см, деярли поясиз ёки жуда қисқа пояли, барг қолдиқлари билан ўралган кўп йиллик ўсимлик. Барги 10–23 см узунликда, баргчалари 10–13 жуфт, чўзиқ, эллипс шаклида ёки ўткир наштарсимон, узунлиги 7–15 мм, қаттиқ, япроқчаларининг ҳар икки томони ётиқ оқ тукли. Гулпопуклари қисилган, қисқа, 6–8 гулли. Дуккаги бандсиз, чўзиқтухумсимон, 14–15 мм узунликда, қаттиқ, ҳурпайган оқ туклар билан қопланган, икки уяли. Июнда гуллаб, меваси августда етилади.\nФарғона вилояти: Олой тизмасининг Шоҳимардон дарёси ҳавзасида тарқалган.\nрчазорларда ва тошли тоғ ёнбағирларида ўсади.\nЯкка-якка ҳолда учрайди.\nБу ҳақда маълумотлар йўқ.\nМахсус чора-тадбирлар ишлаб чиқилмаган.


Миллий ҳунармандчиликни ривожлантиришда жойларда қандай муаммолар мавжуд?\nЎзбекистон "Миллий тикланиш" демократик партияси ҳунармандчиликни янада ривожлантириш, миллий ҳунармандчиликни асраб авайлаш ва ҳунармандлар манфаатларини ҳимоя қилишни ўзининг устувор вазифаларидан деб билади.\nАндижон вилоятида ҳунармандчиликнинг кўплаб турлари қадимдан ривожланган бўлиб, Шахрихонда пичоқчилик, Избосканда наққошлик ва дўппидўзлик, Андижон шаҳрида эса темирчилик, бешикчилик ҳамда кулолчилик каби йўналишлари билан кўплаб юртдошларимиз фаолият юритиб келишади. Хўш, улар ўз фаолиятларини юритишлари учун етарли шарт-шароитлар яратилганми?\nШу каби масалалар билан танишиш, вилоятдаги ҳунарманлар фаолиятини ўрганиш, уларни қийнаб келаётган масалаларни имкон қадар ижобий ҳал этиш мақсадида ЎзМТДП Марказий ва вилоят кенгашлари вакиллари ҳамда депутатлари ҳудуддаги ҳунармандчилик марказларида бўлдилар.\nЎрганишлар жараёнида кулолчи Азизбек Исроилов уста хона қуриши учун бўш ерга эҳтиёжи мавжудлиги ҳамда бу санъатни янада ривожлантириш мақсадида шогирдлар тайёрлаш истаги борлигини билдирди.\n- Миллий ҳунармандчиликнинг энг нозик ва машаққатли йўналишларидан бири бешикчилик билан шуғулланаман, - дейди уста ҳунарманд Дилмурод Эшматов. - Тайёрлаётган ҳунармандчилик маҳсулотларимизни сотиш учун жойимиз талаб даражасида эмас. Шу боис, маҳсулотларимизни туристларга кўрсата олмаймиз. Агар бизга қўшимча ер ажратилса, миллий ҳунармандчилик маҳсулотларимизни хорижлик турисларга намойиш қилиш имкониятига ега бўлар эдик.\nҲозирда аниқланган муаммоларни бартараф этиш чоралари кўрилмоқда.\nЎзМТДП Андижон вилоят кенгаши ахборот хизмати


Буюк Британиядаги референдумнинг якуний натижалари эълон қилинди\n12:02 / 24.06.2016\nБуюк Британияда евроскептиклар мамлакатнинг Евроиттифоқ таркибидан чиқиши бўйича референдумда ғалаба қозонди.\nSky News телеканали маълумотига кўра, овозлар ҳисоблаб чиқилгач, Brexit тарафдорлари Британиянинг Евроиттифоқда қолишини ёқлаган 48,1 фоиз кишига (16,14 миллион) қарши 51,9 фоиз овоз (17,1 миллион) тўплади.\nҚайд этилишича, давомат 72 фоиз бўлган. Яъни референдумда қатнашиш ҳуқуқига эга бўлган 46,5 миллион кишидан 33,5 миллиондан ортиғи иштирок этган.\nЭнди 43 йилдан буён ЕИда бўлган Буюк Британия блокни тарк этиши кутилмоқда.\nЯкуний натижалар эълон қилинишидан олдинроқ Brexit тарафдорлари, яъни Бирлашган қиролликнинг ЕИдан чиқишини ёқловчилар ғалабани нишонлашни бошлади. Мустақил Бирлашган Қироллик партияси (UKIP) етакчиси Найжел Фарож ўз тарафдорларини табриклади.\n"Биз ўз мамлакатимизни қайтарди. Барчангизга раҳмат", дея #IndependenceDay ҳэштеги билан твит қолдирган у.\nЕвроиттифоқдан чиқишни Англия ва Уэльснинг кўпчилик аҳолиси ёқлади, Шотландия ва Шимолий Ирландия аҳолисининг кўпчилиги эса қарши бўлди.\nЕвропа Иттифоқидан чиқиш масаласида референдум ўтказиш ташаббуси мамлакат бош вазири Дэвид Кэмерон томонидан билдирилганди. У 2015 йилнинг майида, лавозимига қайта сайлангач шунга ваъда қилганди. Лекин унинг ўзи мамлакатни Европа Иттифоқида сақлаб қолиш тарафдори эди.\nУ ва бошқа бир қатор йирик тадбиркорлар ЕИдан чиқиш Буюк Британияда истеъмол товарлари тақчиллиги ҳамда солиқлар ошиши ортидан иқтисодий муаммолар келиб чиқишидан хавфсирашаётганди.


Ҳандакларда лимон ўсимлигини парваришлаш технологияси - Ўзбекистон Республикаси Қишлоқ хўжалиги вазирлиги\nҲандакларда лимон ўсимлигини парваришлаш технологияси\n1 Феврал 2018 00:00\nБиологияси. Лимон ўсимлиги мевалари -2-2,5°С совуқда, -3-4°С да барглари ва бир йиллик новдалари зарарланади. Ҳароратнинг -5-6°С гача пасайиши асосий шохларнинг ҳалок бўлишига олиб келади. Лимон ўсимлиги ҳаво ҳарорати +12°С ва тупроқ ҳарорати +5°С бўлганда ўсишни бошлайди.\nЛимон ўсимлиги феврал ва март ойининг бошидан ўса бошлайди. Мартнинг охири апрел-нинг биринчи ярмида ҳавонинг ўртача ҳарорати +20+22°С бўлганда ёппасига гуллайди.\nМева тугиши ва уларнинг ривожланиши учун ҳаво ҳарорати +20+25°С ва нисбий намлиги 70-80% бўлиши зарур. Бундай шароитда лимон ўсимлиги яхши гуллаб мўл ҳосили тугади.\nЛимоннинг бир ёшлик кўчатлари учинчи йилдан, тўлиқ ҳосилга кирганда хандакларда ўстирилган битта дарахтдан ўртача 200-250 тагача лимон меваси олинса, иссиқхонада анча кучли ривожланган дарахтдан 400-500 тагача лимон меваси олиш мумкин.\nДемак, бир сотиҳда 3×3 м схемада экилганда ўртача ўн дона кўчат бўлса, бир сотиҳдаги ҳосил-дорлик ҳандакда 250-300 кг ни ташкил қилади. Лимон кўчатлари экилган йилдан бошлаб тўрт йилгача қатор орасига сабзавот ва кўкат экинлари экиш мумкин.\nТупроққа ишлов бериш. Ҳандакларда кўчат экишдан олдин тупроғи яхшилаб текисланади ва бир сотих майдонга 600-800 кг чириган гўнг,\n60 кг суперфосфат ҳамда 15 кг калийли ўғитлар солиш билан 25-30 см чуқурликда ишлов берилади.\nКўчат экиш схемаси ва муддати. Лимон кўчатларини 5 м хандакларга икки қаторда жойлаштириб, девордан 1 м, қатор ораси 3 м, туплар ораси 3 м экиш схемасида экилади.\nЛимон кўчатларини экиш учун ажратилган майдонлар 60 см ли чуқурлар қазилиб, кўчатларни ўтказиш пайтида ҳар бир чуқурчага 10-15 кг чириган гўнг, 100-150 г суперфосфат ва 50 г калийли ўғитларни тупроқ билан яхшилаб аралаштириб солинади.\nЛимон ўсимлигининг илдиз системаси яхши ўсган бир ёшли ва икки ёшли кўчатлар баҳорда (март) ёки кузда (октябрь) экилади.\nЭкиладиган лимон кўчатларига қўйиладиган талаб. Бир ёшли лимон кўчатларда 3-4 та биринчи тартиб пишган новдалар ва танасининг йўғонлиги 0,7-0,8 см, икки ёшли кўчатларда эса иккинчи тартибдаги новдалар, танасининг йўғонлиги эса камида 1 см бўлиши керак.\nСуғориш. Лимоннинг қулай ўсиши ва яхши мева бериши учун тупроқнинг мақбул намлиги тўла намлилик сиғимидан 70-80% ни ташкил этиши керак. Мавсумда 25 маротабагача суғор-ишлар ўтказилиб, уларнинг миқдори об-ҳаво шароити ва ўсимлик ҳолатига қараб белгиланиб, декабр, январ, февралда – 1 маротабадан, мартда – 2 маротаба, апрел ва майда – 3 маротабадан, июнда – 4 маротаба, июл ва августда –\n4-5 маротабадан, сентябрда – 3 маротаба, октябрда – 2 маротаба, ноябрда – 1-2 маротаба, шу жумладан 5-6 маротаба гўнгли шарбат билан суғорилади.\nЎғитлаш. Кўчат ўтказилгач, иккинчи йилдан бошлаб ҳар йили қиш олдидан ишлов беришда гўнг ва суперфосфат солинади. Бир, икки, уч ёшли ўсимлик тагига 10 кг гўнг, 20 г дан азот ва фосфор ҳамда 10г калий ўғити солинади, ҳосилли лимон туплар тагига эса 20-25 кг гўнг ва 80-100 г фосфор (туплар нинг ёши катталашган сари солинадиган ўғитлар миқдори кўпайтирилади), 80-120 г азотли ва 40-60 г калийли ўғитлар солинади. Бунда минерал ўғитлар икки муддатда 50% февралда, қолган 50% май охири июнь бошларида солинади.\nШох-шаббаларини кесиш ва шакл бериш. Ўсиб кетган ва шаклланган новдаларни дарахт ёшига муносиб равишда сийраклаш, чилпиш ва буташ йўли билан мунтазам парваришлаш жуда зарур. Бунда тупнинг ўсиши ва мева бериши яхшиланади.\nКўчатлар доимий жойга ўтказилгандан сўнг икки йил ўтгач, тўла шаклланади. Тепа қисмида 4-чи ва 5-чи тартибдаги шохлар юзага келиб, дарахт мева беришга киришади.\nЁзда чанг қоплаган баргларини вақти-вақти билан эрталаб ювиб туриш лозим, бу тадбир баргларда пластик моддалар запаси тўпланишини ва фотосинтезининг меъёрида ўтишини таъминлайди.\nЗараркунанда ва касалликлардан ҳимоя қилиш. Лимон дарахти кўпинча юмшоқ сохта қалқондор, ўсимлик битлари, каналар билан зарарланади. Ушбу зараркунандаларга қарши омайт (10 л сувга 3-4 г), данадин (10 л сувга 10 г), нигуол, алтикор (10 л сувга 1,5 г) препаратларини ўсимликнинг ҳамма қисмини, айниқса баргларини пастки тарафидан пуркалади.\nЎсимлик ғунчалаган ва гуллаган даврида пуркаш мумкин эмас. Ишлов эрталаб ва кечқурун ўтказилади.\nҚора куясимон замбуруғларга қарши 1% ли бордо суюқлиги эритмаси ёки 0,5% мис, хлор оксиди эритмаси пуркаланади.\nЎсимлик танаси гоммоз елим оқиш билан касалланганида, касалликнинг илк босқичида шикастланган пўстлоқ қисми ва ёғочи соғлом қатламгача кесиб ташланади. Бундан сўнг тозаланган жой 3% ли мис купороси билан дизенфекция қилинади ва боғ катрони билан қопланади. Катрон тайёрлаш учун канифоль ва асал ари мўмига (2:1) оз миқдорда мол ёғи қўшиб эритилади.\nЧУҚУР ХАНДАКНИНГ КЎРИНИШИ\nЯРИМ ХАНДАКНИНГ КЎРИНИШИ\n1 сотих ҳандакда лимон етиштиришга сарфланадиган ҳаражат ва олинадиган даромад (ҳандак схемаси 5×20 м, экиш схемаси 3×3 м)\nТемир конструкцияни ясаш\nкаркас ва ферма (арматура\ncим (2 мм)\nПолиэтилен пленка (0,08 мм)\nКимёвий кураш ҳаражатлари\n1 сотих ярим ҳандакда лимон етиштиришга сарфланадиган ҳаражат ва олинадиган даромад (ярим ҳандак схемаси 5×20 м, экиш схемаси 3×3 м)\n100000, Тошкент шаҳар, Бош почтамт, а/қ 16,\n((8-371)220-24-42,220-26-82,факс: (8-371) 220-26-48, 220-26-39,


Бурчини унутган ота\nЧортоқ туманида яшовчи Соҳиб Фозилов (исм-фамилиялар ўзгартирилган) хотини билан ажрашганига тўрт йил ўтган бўлса-да, турли баҳоналар билан алимент тўлашдан ўзини четга олиб келди, деб ёзади “Ҳуқуқ” газетаси.\nФуқаролик ишлари бўйича Учқўрғон туманлараро судининг 2012 йил 17 июлдаги ҳал қилув қарорига асосан С.Фозилов турмуш ўртоғи Лайло Фозиловага бир нафар фарзандининг моддий таъминоти учун алимент тўлаб бориши белгиланган эди. Аммо суднинг ушбу қарорига панжа орасидан қараган, қонуний бурчини бажаришдан очиқчасига бош тортган “ота” ҳал қилув қарори чиққанидан бошлаб жорий йилнинг 1 июлига қадар жами 11 млн. сўмдан ошиқроқ миқдордаги алимент пулини тўламай келди.\nОрада хотини биринчи ва сўнгги марта Соҳибдан 750 минг сўм пул ундиришга муваффақ бўлди. Ниҳоят етишмовчиликлардан зада бўлган, фарзандини бир ўзи боқишга қийналиб қолган Л.Фозилова ноқобил эри устидан ариза берди...\nС.Фозилов вояга етмаган фарзандини таъминлашдан бош тортиб келганлиги учун Ўзбекистон Республикаси Жиноят кодексининг 122-моддасига мувофиқ, унга нисбатан тегишли жазо тайинланди. Унинг собиқ турмуш ўртоғи, жабрланувчи Лайло Фозилованинг фойдасига 10 млн. 994 минг 89 сўм ундириб берилиши белгиланди.


30 январь, 2021, 19:13\nИккинчи йиғин поёнига етди.\nБугун "Андижон" жамоаси иккинчи ўқув йиғин машғулотидаги сўнги назорат учрашувини Жиззахнинг "Суғдиёна" жамоасига қарши ўтказди. Ушбу бўлиб ўтган баҳсдан сўнг жамоа аъзоларига икки кунлик таътил берилди.\nИккинчи ўқув йиғин машғулотлари пайтида жамоа сафига Хуршид Олимов, Муҳаммад Исаев, Абдулхай Исмоилов ва легионерлардан асли германиялик бўлган Қирғизистон терма жамоаси аъзоси Эдгар Бернхардт келиб қўшилган эди.\nОлдинроқ учинчи ўқув йиғин машғулотларида жамоамиз кўригига уч нафар камерунлик, бир нафар кот-дИвуарлик ва белоруссиялик футболчилар келиши ҳақида хабар берган эдик. Ушбу футболчилардан\nташқари яна бир қанча футболчилар билан музокаралар олиб борилмоқда.\n"Андижон" жамоаси қишки ўқув-йиғин машғулотларининг учинчи қисмини бошлаш учун 2 февраль куни яна Тошкентда йиғилади ва машғулотларни бошлайди.


Бидъат хурофотлардан огоҳ бўлайлик\nҲар бир халқнинг ўзига яраша урф-одатлари бўлади. Ва бу одатлар мазкур халқнинг миллати, дини, миллийлиги, маданияти ва илм-маърифатидан хабар беради. Азал-азалдан бизнинг юртимизда ҳам ислом шариатига хилоф бўлмаган одатларга амал қилиниб келинган. Лекин, ҳозирги кунда пайдо бўлаётган баъзи урф-одатларнинг асли йўқ. Шундай бидъат-хурофот ўлароқ пайдо бўлган урф-одатлар шариат қоидаларига зиддир. Энг ачинарлиси эса ҳали-бери бу бидъатлар бўй кўрсатишдан тўхтайдиганга ўхшамайди. Ҳалқимизни бундай жаҳолат гирдобидан олиб чиқишга харакат қилишиз лозим. Муқаддас динимиз, қадриятларимиз, урф-одатларимиз ва анъналаримиз билан биз қоралаётган бидъат-хурофатларни фарқини ҳалқимизга етказишлигимиз лозим. Бидъат-хурофотларни баъзиларига юртимизга ислом дини кириб келишидан олдин аждодларимиз амал қилиб келган бўлса, баъзиларини ислом дини кириб келгандан сўнг динни яхши тушунмаслик ва ислом динини ниқоб қилиб, баъзилар мусулмончиликда йўқ бўлган янгиликлар киритиб ҳалқни чалғитиб манфаъат манбаига айлантиришган. Ислом динига нисбатан қалбларида муҳаббат юқори бўлган соддадил ҳалқимиз бу бидъат-хурофотларга тушунмай амал қилиб келмоқдалар. Одатда бирор бидъат-хурофотни қилинса, бу иш нотўғри дейилса ото-боболаримиз қилган дейишади. Зеро, Аллоҳ таоло Қуръони каримда марҳамат қилади:\n“Уларга (мушрикларга): «Аллоҳ нозил этган нарсага (оятларга) эргашингиз!» – дейилса, улар: «Йўқ, биз ота-боболаримиз нимани қилган бўлса биз ҳам ўшанга эргашамиз», – дейдилар. Ота-боболари борди-ю, ҳеч нарсага ақллари етмайдиган, тўғри йўлни тушунмайдиган ва тўғри йўлдан юрмайдиган бўлган бўлсаларчи?!”\nАхир ота-боболаримиз тарихига назар ташласак, XIX-аср охирларида ва XX-аср бошларида Чор Россиясини мусталакасига айлантирилиб бутун турмуши, урф-одатлари ва маданий негизлари зўровонлик билан барбод этилгандику, қарийиб XX-асрда шўролар мустабид тузуми остида энди ҳалқимизни дини, тили ва ғурури топталди. Юртимизда мустақиллик шарофати билан миллий-диний қадриятларимиз тикланди, ҳалқимиз ўзлигини англаб етди. Бидъат-хурофотни дард деб билсак, ҳар бир дарднинг даъвоси бор, бу дарднинг даъвосини муқаддас динимиз ва миллий қадриятларимиздан излашимиз керак бўлади.\nПайғамбаримиз саллоллоҳу алайҳи васаллам айтадиларки:\nЯна Саҳл ибн Абдуллоҳ ривоят қилган ҳадисда Пайғамбаримиз саллоллоҳу алайҳи васаллам айтадиларки:\nБидъат амаллар тарқалишига сабаб бўладиган омиллардан бири илмсизликдир. Аввало, илми мукаммал бўлмаган, лекин ўзини ўта илмли ҳисоблайдиган баъзи кимсаларнинг дин номидан гапириши, ўзи ўйлаб топган, кўзига чиройли кўринган ишларни суннат ва савоб билан боғлашга уриниши турли бидъатлар пайдо бўлишига сабаб бўлаяпти. Масалан, шиалар, хорижийлар, жабарийлар, қадарийлар асосчилари мусаффо эътиқод масалаларига бидъатлар киргизди ва кўплаб инсонларни тўғри йўлдан чалғитди. ХХ асрда пайдо бўлган “Ҳизбут-таҳрир” каби оқимлар ҳам Қуръон ва суннатда йўқ масалаларни динда бор деб эълон қилишга интилди.\nДуохон, азайимхон кабиларнинг ўз олдига келувчиларга савоб бўлади дея “қон чиқариш”, “мозорга эҳсон қилиш”, “оқ қўчқор сўйиш” каби шариат буюрмаган амалларни тавсия қилишлари ва бу тавсияларнинг халқ орасида турли йўллар билан тарқалиши.\nМолу дунё тўплаш ёки обрў орттириш мақсадида савоб ва жаннатни ваъда қилувчи “Нурнома” ва “Мушкул-кушод” каби шаръий асосларга эга бўлмаган рисола ва китобларнинг ёзилиши ва тарқалиши. Кейинги вақтларда диний-маърифий китоблар расталаридан ўрин олишга уринган “Саодатга элитувчи билим” китобини ҳам ўшалар қаторига киритиш мумкин.\nИлмсиз кишилар ўртасида турли сабаблар билан хурофот ишларининг оммалашуви ва бунга ҳеч ким эътироз билдирмаслиги ҳам бидъатларнинг авж олишига сабаб бўлади. Масалан, келин-куёв илк марта кўришганда пичоқ, ойна, тароқ ва Қуръонга қараш одати. Ёки чоршанба куни “тугун оши” қилиниши, Пайшанба куни “қўйнинг калласини” ният билан пиширилиши кабилар ҳам шариатга алоқаси бўлмаган, лекин баъзилар наздида савоб ҳисобланган хурофот ишлардир. Бинобарин, бидъат амаллар ижтимоий ҳаётни мураккаблаштирадиган, кўпинча, ортиқча ҳаракат ва харажатларга сабаб бўладиган жоҳилона одатлардир. Улардан сақланиш ҳар бир инсоннинг муҳим вазифасидир.\nБундай бидъатлар тарқалишини олдини олишда барча мусулмонлар бирлашиб, буни ўзларининг зиммаларидаги вазифаси деб билиб курашмоқликлари яхси самара беради. Бидъатга қарши курашишда мусулмонлар, аввало, Қуръони карим ва суннати мутоҳҳарани атрофлича, яхши ва пухта ўрганиб унга амал қилишлари, қандайдир гап ёки фикрга нисбатан таассубни тарк қилишлари, ижтиҳодга салоҳияти йўқ кишиларнинг гапини қабул қилмасликлари, Аҳли сунна ва жамоа ақийдавий мазҳаби ва мўътабар фиқҳий мазҳабларга хилоф бўлган тоифа, фирқа ва гуруҳлардан ҳушёр бўлишлари ва мусулмонларнинг раҳбарлари бузуқ йўлдаги фирқаларнинг одамларига насиҳат қилиб, уларни тўғри йўлга бошлашлари зарур.\nБидъатга қарши курашишнинг асосий йўли илм ва уламолардир. Уламолар деганда илмига амал қилувчиларни тушунмоқ керак. Илмга амал қиладиган уламоларнинг камайиши бидъатнинг ривожланишига олиб келади. Аллоҳнинг китоби ва Расулуллоҳнинг соллаллоҳу алайҳи васаллам суннатларини ўрганиб, уларга амал қилиб, фарзандларимизни ушбу йўлда тарбия қилсак, иншааллоҳ, бидъат балосидан халос бўламиз.\nАллоҳ таоло барчаларимизни Ўзининг ҳидоятида бардавом айласин! Юртимизни турли ҳил аҳли бидъатларнинг зарарларидан омонда сақласин! Барча мусулмонларни соф ислом ақидасида собитқадам қилсин! Амийн!\n Бақара сураси 170-оят. Шайх Муҳаммад Содиқ Муҳаммад Юсуф Қуръони Карим ва ўзбек тилидаги маънолар таржимаси «Ҳилол-Нашр» 2019.


Huquqiy axborot | insonvaqonun.uz\nБош саҳифа/Huquqiy axborot\nҲайдовчилик гувоҳномаси фақатгина айрим ҳуқуқбузарликлар учун олиб қўйилиши мумкин.\nУшбу масала Маъмурий жавобгарлик тўғрисидаги Кодекс ҳамда Йўл ҳаракати қоидаларининг бузилишига доир маъмурий ишларни кўриб чиқиш тартиби тўғрисидаги йўриқнома (Адлия вазирлиги томонидан 05.07.2011й. 2240-сон билан давлат рўйхатидан ўтказилган) билан тартибга солинган. Кодекснинг 290-моддаси ва Йўриқноманинг 17-бандига кўра, содир этилган ҳуқуқбузарлик учун Маъмурий жавобгарлик тўғрисидаги Кодексда транспорт воситасини бошқариш ҳуқуқидан маҳрум этиш тарзида маъмурий жазо назарда тутилган бўлса, унда транспорт воситасини бошқариш ҳуқуқини берувчи гувоҳнома ҳайдовчидан олиб қўйилади. Транспорт воситасини бошқариш ҳуқуқидан маҳрум этиш тарзида маъмурий жазо қўлланилиши мумкин бўлган ҳуқуқбузарлик турлари ҳақида кейинги хабарларимида батафсил маълумот берилади. Демак, содир этилган ҳуқуқбузарлик учун Маъмурий жавобгарлик тўғрисидаги Кодексда транспорт воситасини бошқариш ҳуқуқидан маҳрум этиш тарзида маъмурий жазо назарда тутилган бўлса, транспорт воситасини бошқариш ҳуқуқини берувчи гувоҳнома ҳайдовчидан олиб қўйилади. Маъмурий жавобгарлик тўғрисидаги Кодексга мувофиқ, қуйидаги ҳуқуқбузарликлар худди шундай ҳуқуқбузарлик учун маъмурий жазо қўлланилганидан кейин бир йил давомида такрор содир этилса, ҳайдовчига нисбатан транспорт воситасини бошқариш ҳуқуқидан маҳрум этиш тарзида маъмурий жазо қўлланилиши мумкин: — транспорт воситасини бошқариш вақтида ҳайдовчининг телефондан фойдаланиши; — транспорт воситасини бошқариш пайтида транспорт воситаси салонининг олд қисмига ишлаб чиқарувчи корхона томонидан ўрнатилган монитордан (дисплейдан) теле-, видеодастурларни томоша қилиш учун фойдаланиш; — транспорт воситаси салонининг олд қисмига ўзбошимчалик билан монитор (дисплей) ўрнатиш; — йўлнинг қарама-қарши ҳаракатланиш учун мўлжалланган томонига ёки бўлагига йўл ҳаракати қоидаларини бузган ҳолда чиқиш, худди шунингдек авария ҳолати юзага келишига сабаб бўлган ҳуқуқбузарликни содир этиш; — тўсқинликсиз ҳаракат қилиш ҳуқуқидан фойдаланадиган транспорт воситаларининг ўтиб кетишига халақит бериш; — мотоцикллар ва бошқа транспорт воситалари ҳайдовчиларининг йўлларда йўл ҳаракати хавфсизлигига таҳдид солувчи ёки авария ҳолатини келтириб чиқарувчи гуруҳ бўлиб ҳаракат қилишда қатнашиш; — белгиланган ҳаракат тезлигини соатига 20 километрдан ортиқ катталикда ошириб юбориш; — темир йўлнинг ўтиш жойларидан ўтиш қоидаларини бузиш. Cодир этилган ҳуқуқбузарлик учун Маъмурий жавобгарлик тўғрисидаги Кодексда транспорт воситасини бошқариш ҳуқуқидан маҳрум этиш тарзида маъмурий жазо назарда тутилган бўлса, транспорт воситасини бошқариш ҳуқуқини берувчи гувоҳнома ҳайдовчидан олиб қўйилади. Маъмурий жавобгарлик тўғрисидаги Кодексга мувофиқ: Қуйидаги ҳуқуқбузарликлар худди шундай ҳуқуқбузарлик учун икки марта маъмурий жазо қўлланилганидан кейин бир йил давомида яна содир этилса ҳайдовчига нисбатан транспорт воситасини бошқариш ҳуқуқидан маҳрум этиш тарзида маъмурий жазо қўлланилиши мумкин: — белгиланган ҳаракат тезлигини соатига 20 километрдан кўп бўлмаган катталикда ошириб юбориш; — светофорнинг тақиқловчи сигналига ёки йўл ҳаракатини тартибга солувчининг тақиқловчи ишорасига бўйсунмасдан ўтиш; — қуйидаги ҳуқуқбузарликлар худди шундай ҳуқуқбузарлик учун уч марта ва ундан ортиқ маъмурий жазо қўлланилганидан кейин бир йил давомида такрор содир этилса: — транспорт воситаларини пиёдалар йўлкаларидан юргизиш, йўл белгилари ёки йўлнинг қатнов қисмидаги чизиқлар билан белгилаб қўйилган талабларга риоя этмаслик (Кодекснинг 128-3, 128-5, 128-6 ва 130-моддаларида назарда тутилган ҳоллардан ташқари); — одам ташиш, транспорт воситаларини қувиб ўтиш, йўналишли транспорт воситалари тўхтайдиган бекатлардан ёки пиёдалар ўтиш жойларидан юриш, ташқи ёритиш асбобларидан фойдаланиш қоидаларини бузиш; — йўловчиларга лойқа сачратиш. Cодир этилган ҳуқуқбузарлик учун Маъмурий жавобгарлик тўғрисидаги Кодексда транспорт воситасини бошқариш ҳуқуқидан маҳрум этиш тарзида маъмурий жазо назарда тутилган бўлса, транспорт воситасини бошқариш ҳуқуқини берувчи гувоҳнома ҳайдовчидан олиб қўйилади. Маъмурий жавобгарлик тўғрисидаги Кодексга мувофиқ, қуйидаги ҳуқуқбузарликлар учун, улар неча марта содир этилаётганидан қатьи назар (яъни биринчи марта содир этилса ҳам), ҳайдовчига нисбатан транспорт воситасини бошқариш ҳуқуқидан маҳрум этиш тарзида маъмурий жазо қўлланилиши мумкин: ҳайдовчиларнинг транспорт воситаларини алкоголли ичимликдан, гиёванд модда таъсиридан ёки ўзгача тарзда маст ҳолда бошқариши ёхуд мастлиги ёки маст эмаслигини белгиланган тартибда аниқлаш учун текширувдан ўтишдан бўйин товлаши; йўл-транспорт ҳодисаси қатнашчиларининг белгиланган қоидаларни бузган ҳолда ҳодиса юз берган жойдан кетиб қолиши; тегишли рухсатномасиз оғир вазнли, йирик габаритли, хавфли юкларни ташиш ва юк билан ёки юксиз ҳолдаги габарит ўлчамлари белгиланган нормалардан ортиқ бўлган транспорт воситаларида йўлга чиқиш, худди шунингдек рухсатномада кўрсатилган ҳаракат йўналишидан четга чиқиш; транспорт воситалари ҳайдовчиларининг йўл ҳаракати қоидаларини бузиши мол-мулк шикастланишига, жабрланувчига енгил тан жароҳати ёки моддий зарар етказилишига олиб келса. Манба https://t.me/huquqiyaxborot\nИш топишда кимга мурожаат қилиш мумкин?\nСўраган эдингиз: Мен ёлғиз онаман. Ёлғиз она имкониятлари, қандай шароитлар яратилган. Ишга кирмоқчиман. Ҳеч қаерда иш топаолмаяпман. Қаерга мурожаат қилсам рад жавобини беришади. Маҳалла эса ҳеч нима қилиб бермаяпти. Айнан ким иш топа олмасам иш топиб беришга мажбур? (Ғиждувон тумани, Гавҳар) Иш топишда қийналаётган ва меҳнат бозорида тенг шартларда рақобатлаша олмайдиган шахсларни ишга жойлаштириш учун иш ўринларининг энг кам сонини белгилаш ва захирага қўйиш тартиби тўғрисида низомга асосан қуйидаги аҳоли тоифалари учун иш ўринлари банд қилиб қўйилади: ўн тўрт ёшгача ва ногирон болалари бўлган ёлғиз ва кўп болали ота-оналар; умумий ўрта ва ўрта махсус, касб-ҳунар таълими муассасаларини тамомлаган ёшлар, шунингдек, олий таълим муассасаларининг давлат грантлари бўйича таълим олган битирувчилари; сафарбарлик чақируви захирасида хизматни ўтаган ва Ўзбекистон Республикаси Қуролли Кучлари сафларидан муддатли ҳарбий хизматдан бўшатилган шахслар; ногиронлар ва пенсияолди ёшидаги шахслар; жазони ижро этиш муассасаларидан озод қилинган ёки суднинг қарорига кўра тиббий тусдаги мажбурлов чоралари қўлланилишидан озод қилинган шахслар; одам савдоси қурбонлари. Мазкур шахслар учун иш ўринларининг энг кам сони туманлар (шаҳарлар) ҳокимлари томонидан белгиланади, ташкилотлар томонидан захирага қўйилади. Бунда 14 ёшгача ва ногирон болалари бўлган ёлғиз ва кўп болали ота-оналар учун — болаларни тарбиялаш ва меҳнат мажбуриятлари бўйича мажбуриятлар бажарилишини бирга қўшиб олиб бориш имконини берувчи ишнинг мослашувчан жадвалига эга бўлган иш ўринлари банд қилиб қўйилиши лозим. Иш ўринларини захирага қўйиш бўйича туманлар (шаҳарлар) ҳокимларининг қарорлари бажарилиши устидан назорат қилиш туман (шаҳар) Бандликка кўмаклашиш маркази томонидан амалга оширилади. Захирага қўйилган иш ўрни бўйича Бандликка кўмаклашиш маркази йўлланмаси билан борган шахсни ишга қабул қилишни рад этилганлиги учун маъмурий жавобгарлик мавжуд. Иш ўринларини захирага қўйиш бўйича туманлар (шаҳарлар) ҳокимларининг қарори бажарилмаганлиги учун жарима тўлаш ташкилотни захирага қўйиладиган иш ўринларининг белгиланган сонини яратиш бўйича мажбуриятдан озод қилмайди. @huquqiyaxborot\nҚоидалар эгаллаб турган лавозимидан қатъи назар, вазирлик, идоралар ва ҳокимлик ходимларининг касбий одоб-ахлоқининг умумий принциплари ва хизматдаги хулқ-атворининг асосий қоидалари йиғиндисидан иборат. Қоидаларга асосан: давлат хизматчилари хушмуомала, илтифотли, одобли, эътиборли, фуқаролар ва ҳамкасблари билан муносабатда сабр-тоқатли бўлиши, уларни ҳурмат қилиши шарт. Давлат хизматчилари ўзига бўйсунувчиларга ва фуқароларга нисбатан қўполлик қилмаслиги, одамларнинг шаъни ва қадр-қимматини камситмаслиги, уларга асоссиз психологик ва жисмоний таъсир кўрсатиш ҳолатларига йўл қўймаслиги лозим. Сиёсий, иқтисодий жиҳатдан мақсадга мувофиқлик, шунингдек шахсий важлар ва бошқа субъектив сабаблар давлат хизматчиларининг қонун ҳужжатлари талабларини ва Одоб-ахлоқ қоидаларини бузиши учун асос бўла олмайди. Раҳбар ўзига бўйсунувчи ходимларга нисбатан юқори профессионализм, софлик ва адолатда ўрнак бўлиши, давлат органида ёхуд унинг таркибий ёки ҳудудий бўлинмасида маънавий-психологик муҳит шаклланишига кўмаклашиши лозим, у бўйсунувчи ходимлардан уларнинг хизмат вазифалари доирасидан чиқиб кетадиган топшириқларни бажаришини талаб қилмаслиги, шунингдек қонунга хилоф хатти-ҳаракатларни содир этишга ундамаслиги керак. Раҳбар кадрларни қариндошлик, ҳамшаҳарлик ёки шахсий садоқат белгилари бўйича танлаш ва жой-жойига қўйиш ҳолатларига йўл қўймаслиги керак. У гуруҳбозлик, маҳаллийчилик, фаворитизм кўринишларининг, шунингдек ўз хизмат вазифаларини бажариш жараёнида бошқа салбий омилларнинг қатъий равишда олдини олиши лозим. Раҳбар ўзига бўйсунувчи, хизматдаги хулқ-атвори принциплари ва қоидаларини бузаётган ходимларнинг хатти-ҳаракатларига (ҳаракатсизлигига) йўл қўйилмаслиги чораларини кўрмаганлиги учун жавоб беради. Манба @huquqiyaxborot\nЭски намунадаги ҳайдовчилик гувоҳномасидан қачонгача фойдаланишим мумкин?\nЭски намунадаги миллий ҳайдовчилик гувоҳномалари ҳамда автомототранспорт воситаси рўйхатдан ўтказилганлиги тўғрисидаги гувоҳномалар 2021 йил 1 январдан бошлаб ҳақиқий эмас деб ҳисобланади. Амалдаги миллий ҳайдовчилик гувоҳномаларини янги намунадаги миллий ҳайдовчилик гувоҳномаларига алмаштириш: 2017 йил 1 октябрь — 2018 йил 31 декабрь даврида — эски намунадаги миллий ҳайдовчилик гувоҳномалари учун, уларнинг берилган санасидан қатъи назар — улар эгасининг ёзма аризасига кўра ихтиёрий равишда; 2019 йил 1 январь — 2020 йил 31 декабрь даврида — эски намунадаги барча миллий ҳайдовчилик гувоҳномалари учун, уларнинг берилган санасидан қатъи назар — мажбурий тартибда; автомототранспорт воситаси рўйхатдан ўтказилганлиги тўғрисидаги гувоҳномани янги намунадаги гувоҳномага алмаштириш 2017 — 2020 йиллар мобайнида босқичма-босқич — автомототранспорт воситасини мажбурий техник кўрикдан ўтказишда амалга оширилади. Манба @huquqiyaxborot\nПрезидентнинг 2017 йил 12 декабрдаги Фармони билан Адлия вазирлиги ҳузурида Давлат хизматлари агентлиги ва унинг ҳудудий бўлинмалари ташкил этилган.\nДавлат хизматлари марказлари жисмоний ва юридик шахсларга «ягона дарча» тамойили бўйича, шу жумладан олис жойларга чиққан ҳолда давлат хизматлари кўрсатиб келмоқда. Ҳозирда Агентлик ва унинг ҳудудий бўлинмалари томонидан республикамизнинг барча ҳудудларида ҳар ҳафтанинг шанба ва якшанба кунлари бозорларда сайёр рўйхатга олиш ишлари олиб борилмоқда. Бунда солиқ идоралари билан ҳамкорликда давлат рўйхатидан ўтмасдан тадбиркорлик фаолияти билан шуғулланаётган фуқароларга жарималар қўлланилмаган ҳолда якка тартибдаги тадбиркорлик гувоҳномалари берилмоқда. Биргина, 27-28 январь куни ўтказилган сайёр рўйхатдан ўтказиш тадбирларида Республика бўйича 200 га яқин якка тартибдаги тадбиркорлар рўйхатга олинди ва ўзларининг қонуний фаолиятлари билан шуғулланишни бошладилар. Агентлик бўйича сизни қизиқтирган ҳар қандай масала бўйича тегишли жавобни 1008 телефон рақами орқали олишингиз мумкин. Бизнинг асосий мақсадимиз фуқаролар адлия идоралари фаолиятидан рози бўлиши керак деган тамойилга оғишмай амал қилишдир. Манба @huquqiyaxborot\n31 январь — кун тарихи:\n2003 йил 31 январь: Ҳукумат қарори билан Транспорт воситаларини мажбурий техник кўрикдан ўтказиш тартиби тўғрисида низом тасдиқланган. Низомга асосан транспорт воситалари қуйидаги даврийликка мувофиқ техник кўрикдан ўтказилиши керак: тижорат асосида йўловчилар ташиш учун фойдаланиладиган енгил автомобиллар, автобуслар, троллейбуслар, трамвайлар ва ўтириладиган жойлар сони 8 та ва ундан ортиқ бўлган (ҳайдовчининг ўрнидан ташқари), одамларни мунтазам ташиш учун жиҳозланган юк автомобиллари, йирик габаритли, оғир вазнли ва хавфли юкларни ташиш учун махсус транспорт воситалари ва уларга тиркамалар — бир йилда икки марта; ишлаб чиқарилганлигига беш йилдан кўп бўлмаган (ишлаб чиқарилган йили ҳам шу жумлага киради) транспорт воситалари (юқорида кўрсатилган транспорт воситаларидан ташқари) — икки йилда бир марта; ишлаб чиқарилганлигига беш йилдан ортиқ бўлган транспорт воситалари, шунингдек ишлаб чиқарилган вақти аниқланмаган транспорт воситалари (юқорида кўрсатилган транспорт воситаларидан ташқари) — бир йилда бир марта. Техник кўрикдан ўтказилганлиги учун энг кам ойлик иш ҳақининг ўндан бир қисми миқдорида йиғим ундирилади. Мототранспорт, тиркамалар, яримтиркамалар техник кўрикдан ўтказилганлиги учун энг кам ойлик иш ҳақининг йигирмадан бири миқдорида йиғим ундирилади. Манба @huquqiyaxborot\nШифокорнинг касбий хатосини аниқлашнинг таъсирчан тизими жорий этилади.\nДавлат дастурига асосан бу борада тегишли қонун ҳужжати қабул қилиниши лозим. Қонун ҳужжатида: тиббиёт ходимлари йўл қўйган хатолар ҳақида жабрланган шахсларга маълумот бериш, уларни ҳисобга олиш ва хатоларнинг олдини олиш тизимини яратиш; ҳар бир тиббиёт муассасасида беморларнинг шифокор касбий хатосидан хавфсизлигини таъминлаш бўйича доимий эксперт гуруҳларини ташкил этиш; хатосини ўз вақтида ва ихтиёрий тан олган, етказилган зарарни қоплаган тиббиёт ходимини айрим салбий оқибатлардан озод этиш; тиббиёт ходимларининг хатоси оқибатида етказилган зарар тўғрисида соғлиқни сақлаш органларига хабар қилиш, уларни кўриб чиқиш ва хизмат текширувини ўтказиш тартиби; бирламчи тиббий ҳужжатларни, жумладан рецептни электрон шаклда тўлдиришни (қўлёзма усулидан тўлиқ воз кечган ҳолда) жорий этиш ва уни тегишли дорихонадаги маълумотлар базасига жойлаштиришни таъминлайдиган ахборот тизимини босқичма-босқич амалга киритиш назарда тутилади. Бу борадаги тегишли ҳужжат 30 март кунига қадар ишлаб чиқилиши лозим. Манба @huquqiyaxborot\nОлий ўқув юртларида ўқишни кўчириш тартиби ҳақида маълумот берсангиз Олий таълим муассасалари талабалари ўқишини кўчириш, қайта тиклаш ва ўқишдан четлаштириш тартиби тўғрисида низомга асосан талабалар ўқишини кўчириш учун тегишли аризани ҳар йили 15 июлдан 5 августга қадар Олий ва ўрта махсус таълим вазирлиги томонидан ташкил этиладиган ҳудудий ишчи гуруҳларга топширилади. Аризаларни олий таълим муассасаси, тегишли вазирлик (идора) ёки Идоралараро комиссия томонидан кўриб чиқиб, қарор қабул қилиш — ҳар йили 5 августдан 30 августга қадар амалга оширилади. Талабалар ўқишини кўчириш узрли сабабларга кўра (бир ҳудуддан иккинчи ҳудудга доимий яшаш учун ёки турмушга чиқиш муносабати билан кўчиб ўтганда, турмуш ўртоғи ёки ота-онаси ҳарбий хизмат ўташ жойини ўзгартирганда, ёхуд ота-онаси (турмуш ўртоғи) хориждаги давлат хизматидан қайтганда) баҳорги семестрда ўқув машғулотлари бошланишидан олдин ҳам амалга оширилиши мумкин. Бунда: ўқишини кўчириш бўйича ариза топшириш — ҳар йили 20 декабрдан кейинги йилнинг 20 январига қадар; ўқишини кўчириш бўйича аризани кўриб чиқиб, қарор қабул қилиш — ҳар йили 25 январдан 15 февралга қадар амалга оширилади. Ўқиш кўчириш (қайта тиклаш)га талаб этиладиган ҳужжатлар: Ариза (унда кўчиришни истаган таълим йўналиши (мутахассислиги), ўқув тили ва шакли, ўқиган олий таълим муассасаси ва таълим йўналиши (мутахассислиги), кўчириш (қайта тиклаш) сабаблари, кўчириш (қайта тиклаш) қоидалари билан танишганлиги кўрсатилади); талабанинг рейтинг дафтарчаси ёки белгиланган шаклдаги академик маълумотнома нусхалари; паспортнинг нусхаси. @huquqiyaxborot\nЁш тадбиркорлар солиқдан озод этилади.\nБиласизми? Касб-ҳунар коллежлари битирувчилари коллежни тамомлагандан кейин ўн икки ой ичида якка тартибдаги тадбиркор сифатида давлат рўйхатидан ўтган тақдирда, давлат рўйхатидан ўтган санадан эътиборан қатъий белгиланган солиқни тўлашдан олти ой муддатга озод этилади. (Солиқ кодексининг 375-моддаси) Манба @huquqiyaxborot\nБиласизми: Йўл-ҳаракати қоидаларининг 39-бандига мувофиқ ҳаракатни тартибга солувчи ёки ИИО ходими ўз хизмат вазифаларини бажараётганида ҳайдовчидан транспорт воситасини қўл ишораси ёки овоз кучайтиргич ёрдамида тўхтатишни талаб қилиши мумкин. Транспорт воситасининг ҳайдовчиси кўрсатилган жойда тўхташи шарт. @huquqiyaxborot


Apple iOS 6 операцион тизимининг янгиланган версиясини чиқарди - MOBILFORUM.UZ GSM FORUM UZBEKISTAN\n4 30.01.2013, 10:18 #1\nApple компанияси iOS 6 операцион тизимининг янгиланган версиясини чиқарди.\nЯнги iOS 6.1 «ҳаво» орқали тарқатилади ва «оғирлиги» 107 мегабайтга тенг. Уни iPhone 3GS, 4, 4S ва 5, иккинчи, учинчи ва тўртинчи авлод iPad планшетларига, iPad mini’га, тўртинчи ва бешинчи авлод iPod Touch плеерларига ва Apple TV телеприставкаларига ўрнатиш мумкин.\niOS 6.1 ўрнатилганидан сўнг iPhone ва iPad янги қўшилган операторларнинг LTE-тармоқларини қўллаб-қувватлашни бошлайди: iPhone шу вақтгача мавжуд бўлган тармоқларга қўшимча яна 36 тармоқни қўллаб-қувватлашни бошласа, планшетга 23та тармоқ қўшилади.\nПуллик iTunes Match хизмати мижозлари эса iCloud’дан алоҳида трекларни юклаб олиш имконига эга бўлишади. Apple TV телеприставкалари эгалари эса қурилмага симсиз клавиатураларни улай олишади. АҚШдаги фойдаланувчилар эса Siri овозли ёрдамчиси орқали кинога чипталарни буюртма беришлари мумкин бўлади.\niOS 6 операцион тизими 2012 йилнинг 19 сентябрь куни чиққан эди. Apple маълумотларига кўра, у 300 миллиондан ортиқ қурилмаларга ўрнатилган.\nbaht (02.02.2013), behzod.netk (27.02.2013), Mb250 (16.09.2013), Shuhrat85 (30.01.2013)


Қизлар давраси » Жиззах ҳақиқати газетаси расмий сайти\nЖиззах ҳақиқати газетаси » Маданият » Қизлар давраси\nВилоят мусиқали драма театрида Жиззах политехника институти томонидан тўрт босқичли "Қизлар давраси" кўрик-танлови ўтказилди. Дастлаб институт ректори А.Усманқулов жамоанинг йил давомида эришган ютуқлари ҳақида гапириб, фаолларга диплом, фахрий ёрлиқ ва қимматбаҳо совғалар топширди. "Ўзбекистон аёлларининг 100 та энг яхши инновацион лойиҳаси"нинг вилоят ва республика босқичлари иштирокчилари, "Йил талабаси", "Мен ўзбек қизиман" танловининг ғолиблари тақдирланди. Сўнг 5 нафар талаба-қизлар 4 та шарт бўйича ўз маҳоратларини намойиш этишди.\n— Ўзбекистон Республикаси Президентининг "Хотин-қизларни қўллаб-қувватлаш ва оила институтини мус-таҳкамлаш соҳасидаги фаолиятини тубдан такомиллаш-тириш чора-тадбирлари тўғрисида"ги Фармонига асосан олий таълим тизимида самарали ишлар амалга оши-рилмоқда, — дейди институтнинг хотин-қизлар бошланғич ташкилотининг раиси Б.Турсунова. — Мақсад, талаба қиз-ларнинг илм-фан соҳасидаги ютуқларини намоён этиш, ҳуқуқ ва манфаатларини ҳимоя қилиш, касбий маҳоратини ошириш, баркамол ва ташаббускор бўлишларига эришишдир.\nТанловнинг якуний натижаларига кўра 1-ўринга "Саноат технологиялари" факультетининг талабаси Чарос Ғайбуллаева муносиб кўрилди. Шунингдек, "Энг зукко қиз", "Энг пазанда қиз" номинациялари бўйича ҳам ғолиблар аниқ-ланди.\nТадбир давомида Жиззах шаҳридаги 1-сонли мусиқа мактабининг ўқувчилари томонидан ижро этилган доира сози, куй ва қўшиқлар барчада байрамона таассурот қол-дирди.\nКАМСИТИЛИШГА ЙЎЛ ҚЎЙИЛМАЙДИ